text:
21Ge Dafida a batametše go hwa, o ile a fa morwa wa gagwe, Solomone, ditaelo tša mafelelo a re: 2“Nako ya ka ya go hwa e fihlile. O tie o eme senna, 3gomme o dire se Morena Modimo wa gago a go laelago sona. O phethe melao ya gagwe ka moka le ditaelo tša gagwe, bjalo ka ge di ngwadilwe melaong ya Moshe, gore mo gongwe le mo gongwe mo o yago o atlege go tšohle tše o di dirago. 4Ge o ka theetša Morena, yena o tla phetha se a ntshephišitšego sona mola a mpotša gore ditlogolo tša ka di tla buša Israele ge di ka hlokomela go phetha ditaelo tša gagwe ka potego ka dipelo le ka moya wa bona ka moka.
5
2 Sam. 20:10
“Go sa na le se sengwe gape. O sa gopola se Joaba a ntirilego sona ka go bolaya balaodi bale ba babedi ba madira a Israele, Abnere, morwa wa Nere, le Amasa, morwa wa Jetere. O gopola ka moo a ba bolailego ka gona mehleng ya khutšo a lefeletša batho bao ba ba bolailego mehleng ya ntwa. O tšholotše madi a a se nago molato2:5 Diphetolelo tše dingwe tša kgale di re “madi a a se nago molato” Seheberu se re “madi ntweng”. gomme bjale ke nna ke šikerego boikarabelo bja se a se dirilego, le gona ke nna ke tlaišegago2:5 Diphetolelo tše dingwe tša kgale di re “šikerego ... ke tlaišegago” Seheberu se re “a šikerego ... le gona a tlaišegago”. ka lebaka la taba yeo. 6O dire se o bonago se lokile; o swanetše go mmolaya le ge bjale a tšofetše.
7
“Eupša o be yo botho go barwa ba Barsilai wa Gileade gomme o ba hlokomele, ka gobane le bona ba ile ba ntshwara gabotse ge ke be ke tšhaba Absalomo, morwarrago.
8
19:16-23
“Gape go na le Shimi, morwa wa Gera, wa motse wa Bahurime kua Benjamene. O ile a nthogaka gampe tšatši lela ke eya Mahanaime, fela ge a nkgahlanetša kua nokeng ya Jordane, ke ile ka mo enela ka leina la Morena gore nka se mmolaye. 9Eupša wena o se ke wa mo lesa a sa otlwe. O yo bohlale mme o tla tseba se o swanetšego go mo dira sona; o mmolaye, le ge bjale a tšofetše.”
10Dafida o ile a hlokafala gomme a bolokwa motseng wa Dafida. 11
1 Dikr. 3:4
O be a bile kgoši ya Israele mengwaga ye masome a mane, a bušitše mengwaga ye e šupago a le Hebrone, le mengwaga ye masome a mararo a metšo ye meraro a le Jerusalema. 12
Solomone a latela Dafida, tatagwe, gomme a tielela bogošing.
13Ke moo Adonia, yo mmagwe e bego e le Hagite, a ilego go Batseba, mmagoSolomone.
Batseba a mmotšiša a re: “A o nketetše fela?”
Adonia a mo fetola a re: “Ee, 14fela ke na le tabanyana.”
Batseba a re: “Bolela.”
15Adonia a re: “O a tseba gore ke be ke swanetše go ba kgoši, le gore yo mongwe le yo mongwe mo Israele o be a gopotše bjalo. Eupša go diregile ka mokgwa wo mongwe, gomme morwarre e bile yena e bago kgoši, ka gobane seo e be e le thato ya Morena. 16Gomme bjale ke kgopela selo se tee; hle, o se ke wa se gana.”
Batseba a mmotšiša a re: “Ke eng?”
17
Adonia a mo fetola a re: “Hle, kgopela Kgoši Solomone – ke a tseba gore ya gago kgopelo a ka se e gane – gore a mphe Abishaga, mosetsana wa Shuneme, e be mosadi wa ka.”
18Batseba a mo fetola a re: “Go lokile. Ke tla go bolelela le kgoši.”
19Ka gona Batseba a ya go kgoši go yo bolelela Adonia. Kgoši a emelela a dumediša mmagwe, a mo obamela. Ke moka a dula setulong sa gagwe sa bogoši gomme a laela gore setulo se sengwe se tlišwe, mme mmagwe a dula go sona ka letsogong la gagwe la go ja. 20Mmagwe a re: “Ke na le tabana ye nnyane ye ke tlilego go go kgopela yona; hle, o se ke wa e gana.”
Solomone a mmotšiša a re: “Ke efe, mme? Nka se e gane.”
21Mmagwe a mo fetola a re: “Dumelela gore Adonia, morwarrago, a fiwe Abishaga e be mosadi wa gagwe.”
22Kgoši a mmotšiša a re: “Ke ka lebaka lang o nkgopela gore ke mo fe Abishaga? Go no swana le gore o ka nkgopela gore ke mo fe le sona setulo se sa bogoši. Gabotsebotse ke mogolwake, gomme moprista Abiatare le Joaba ba eme le yena!”2:22 Diphetolelo tše dingwe tša kgale di re “gomme moprista Abiatare ... le yena” Seheberu ga se kwagale gabotse. 23Ke moo Solomone a ennego ka leina la Morena a re: “A Modimo a mpolaye thoo ge nka se lefiše Adonia kgopelo ye ka setopo! 24Morena o ntiišeditše setulong sa bogoši sa tate, Dafida; o phethile tshephišo ya gagwe gomme o neetše nna le ditlogolo tša ka mmušo. Ke ena ka Morena yo a phelago gore Adonia o tla bolawa lona lehono le!”
25Ka gona Kgoši Solomone a roma Benaya, mme Benaya a yo bolaya Adonia.
26
2 Sam. 15:24
Kgoši Solomone a re go moprista Abiatare: “Ikele mašemong a gago kua Anathote. O lebanwe ke go bolawa, eupša nka se go bolaye lehono, ka gobane o be o hlokometše Polokelo ya Kgwerano ya Morena ge o be o sa na le tate, Dafida, mme le wena o tlaišegile naye mathateng a gagwe ka moka.” 27
Ke moka Solomone a raka Abiatare modirong wa go ba moprista wa Morena, gomme a phethagatša se Morena a se boletšego kua Shilo ka moprista Eli le ditlogolo tša gagwe.
28Joaba a kwa taba ye. O be a ema le Adonia, eupša a se a ka a ema le Absalomo. Ka gona a tšhabela Tenteng ya bodulo bja Morena gomme a swara dinakana tša aletare.2:28 “dinakana tša aletare” Lebelela 1 Dikg. 1:50. 29Ge Kgoši Solomone a ekwa gore Joaba o tšhabetše ka Tenteng ya bodulo bja Morena le gore o aletareng, a roma motseta go yena go yo mmotšiša gore ke ka lebaka lang a tšhabetše aletareng. Joaba a fetola ka go re o tšhabetše go Morena ka gobane a be a boifa Solomone. Ka gona Kgoši Solomone a roma Benaya2:29 Phetolelo ye nngwe ya kgale e re “a roma motseta ... a roma Benaya” Seheberu se re “a roma Benaya”. go yo bolaya Joaba. 30A ya Tenteng ya bodulo bja Morena gomme a re go Joaba: “Kgoši o go laela gore o tšwe ka moo.”
Joaba a mo fetola a re: “Aowa, ke tla hwela gona ka mo.”
Benaya a gomela go kgoši gomme a mmegela se Joaba a se boletšego.
31Solomone a mo fetola a re: “Dira ka mo a bolelago. O mmolaye o mmoloke. Ke moo nna goba setlogolo sefe le sefe sa tate se ka se hlwego se šikere boikarabelo bja se Joaba a se dirilego ge a bolaya banna ba ba se nago molato. 32Morena o tla otla Joaba ka ge a bolaile banna ba babedi tate, Dafida, a sa tsebe. Banna bao ba be ba se na le molato, le gona ba mo phala ka go loka. Bona e be e le Abnere, molaodi wa madira a Israele, le Amasa, molaodi wa madira a Juda. 33Kotlo ya go bolawa ga bona e tla wela Joaba le ditlogolo tša gagwe go ya go ile. Eupša Morena ka mehla o tla šegofatša ditlogolo tša Dafida tše di dulago setulong sa gagwe sa bogoši.”
34Ka gona Benaya a ya Tenteng ya bodulo bja Morena, a bolaya Joaba, gomme a bolokwa nageng ya gagwe kua lešokeng. 35Kgoši a dira Benaya molaodi wa madira legatong la Joaba, gomme a bea moprista Tsadoko sebakeng sa Abiatare.
36Ke moo kgoši a laetšego gore Shimi a bitšwe, gomme a re go yena: “Ikagele ngwako mo Jerusalema. O dule go wona gomme o se ke wa tšwa motseng wa ya felo mo gongwe. 37Ge o ka tsoga o tšwile gomme wa tshela nokana ya Kidrone, o nape o tsebe gore o tla bolawa thoo, gomme molato ya ba wa gago.”
38Shimi a mo fetola a re: “Go lokile, kgoši, mong wa ka, ke tla dira se o se bolelago.” Ka gona a dula Jerusalema nako ye telele.
39Fela ka morago ga mengwaga ye meraro makgoba a mabedi a Shimi a tšhabela go kgoši ya Gathe, Akishe, morwa wa Maaka. Ge Shimi a ekwa gore makgoba ao a kua Gathe, 40a saletša pokolo ya gagwe gomme a ya go Kgoši Akishe kua Gathe go yo nyaka makgoba ao. O ile a a hwetša mme a boa le ona. 41Ge Solomone a ekwa seo Shimi a se dirilego, 42a laela gore a bitšwe, gomme a re go yena: “Ke ile ka go eniša ka leina la Morena gore o se ke wa tšwa Jerusalema wa ya mo gongwe. Gomme ka go botša gore ge o ka tsoga o dirile bjalo, o nape o tsebe gore o tla bolawa thoo. A ga se wa dumela taba yeo gomme wa mpotša gore o nkwele? 43Bjale ge, ke ka lebaka lang o tshetše keno ya gago mme wa nyatša taelo ya ka? 44O tseba gabotse bobe ka moka bjo o bo dirilego tate, Dafida. Morena o tla go otlela taba yeo. 45Eupša nna o tla ntšhegofatša mme a dira gore mmušo wa Dafida o tie go ya go ile.”
46Ke moo kgoši a laetšego Benaya gore a bolaye Shimi, gomme yena a tšwa a mmolaya. Ke ge bjale Solomone a swere mmušo a o tiišitše.


c: text/html

text:
Cassidy Ann le sesi wa gagwe yo mogolo, Trixi, ba be ba dutše ka sefatanageng. Rakgolo o be a ile ka lebenkeleng la go rekiša dilo tša tšhengwana, efela o be a se a ya go tšea sebaka se setelele. Mo go phakiwago difatanaga go be go se selo, kantle le theraka ye kgolo yeo e bego e phakilwe ka thoko ga sediba. Go be go tletše dimela ka therakeng gomme banna ba di laollela ka ditroleng gore di ye ka lebenkeleng.
Cassidy Ann o be a kgona go bona Rakgolo a sepela molokolokong wa dimela mo legoreng. O be a akanya gore a ka tšea ngata ya rosa efe.
Gateetee khabetšhe ya wa go tšwa godimo ga theraka. E ile ya tshela-tshela mo fase, gomme ya pshikologa go feta sediba sa go dira lešatana.
“O e bone, Trixie?” Cassidy Ann a botšiša. “Khabetšhe yela e wele therakeng.”
Trixie a lebelela go tšwa pukung ya gagwe. “Ke eng?” a realo. “Ke khabetšhe fela.”
Cassidy Ann a lebelela go tšwa pukung ya gagwe, a emetše gore motho yo mongwe a bone khabetšhe a e tope. Efela banna ba be ba theogetše kudu, ga se ba lemoga gore e wele. Khabetšhe e ile ya pshikologa gape le gape ya ba ya fihla sefatanageng sa bona. E ile ya ema kgauswi le sefatanaga. Cassidy Ann o ile a bula lebati a e topa.
“O dira eng?” Trixie a mmotšiša, a phetla letlakala. “Rakgolo o rile re se ke ra tšwa ka sefatanageng.”
Cassidy Ann a tswalela lebati. O dutše ka sefatanageng, a tshwenyegile ka khabetšhe. O bone banna ba namela ka therakeng. “Ke ya fale fela,” a realo, a bula lebati gape. “Go fa banna ba ka therakeng khabetšhe.”
Banna ba be ba nyaka go sepela. Ba be ba bethiša mabati gomme mootledi a thomile go dumiša entšene.
“Go lokile,” Trixie a realo, “efela ge Rakgolo a ka boa a hwetša o se gona, ga se phošo ya ka.”
Gomme Cassidy Ann a fologa sefatanaga, a topa khabetšhe gomme a kitimela therakeng.
Efela o be a latetšwe. Mootledi ga se a mmona. O otletše theraka gomme Cassidy Ann a šala a eme mo go phakiwago difatanaga, a swere khabetšhe ye kgolo kudu.
“Bjale ke tla dira eng?” a nagana. “Ga se ya ka, efela nka se e bušetše morago. Ke e tlogele fa? Goba ke e iše gae gore Koko a ye go e apea?”
Gateetee khabetšhe ya thoma go šikinyega! E ile ya šikinyega ka maatla ka fao Cassidy Ann a ilego a palelwa ke go e swara. E ile ya šikinyega ka maatla ka fao e ilego ya thoma go tshela-tshela ka diatleng tša gagwe. Ka morago Wuush! Pang! Ya fofela moyeng, gomme Cassidy Ann a fofa le yona.
Ya fofela godimo ga mohlare wa moafokhate o moteleletelele. E ile ya boa gape, Cassidy Ann a sa swareletše, gomme PHOOOM! ya tshela-tshela mo tseleng gomme ya fofela godimo gape, gomme gabjale ya fofela godimo ga marulelo a lebenkele la go rekiša dilo tša ka tšhengwaneng.
Go be go le bose kua godimo. Cassidy Ann o be a kgona go bona tšohle – batho ba reka dimela ka lebenkele la go rekiša dilo tša ka tšhengwaneng, lekgarebe le sepela le mpša ya lona go hlehla le noka, dilili tša ka meetseng ka sedibeng, le Trixie a bala puku ya gagwe ka sefatanageng. E be e le boipshino.
Efela khabetšhe e be e tshela-tshela gape. E be e škinyega e thuthumela e eya godimo le tlase, gomme Cassidy Ann o be a swanetše go e swara ka maatla gore e se tšwe ka diatleng.
“Bjale o ya kae?” a goeletša ge khabetšhe e tshela-tshela gatee, gabedi, gararo … gomme suphuu moyeng, le phooooom mo fase. Phonkgooo! ya wela ka sedibeng, ya gaša meetse gohle. Gomme ya sepela gape, ge Cassidy Ann a sa sega, gomme phoooom ya wela ka sedibeng gape. Gwa gašaganya meetse a mantši, a gaša lekgarebe la go befelwa le swere ngata ya matšoba.
Ya ya godimo gape, godimodimodimo go fihlela Cassidy Ann a ekwa monkgo wa maru gomme a a swara a thapiša diaparo tša gagwe. Godimodimodimo go fihlela phaka ya difatanaga e bonala e le kgole kudu, gomme sefatanaga sa Rakgolo se bonala e le se sennyane kudu bjalo ka sefatanaga sa go bapadiša. Cassidy Ann o bone Rakgolo a etšwa ka lebenkeleng la go rekiša dilo tša ka tšhengwaneng, a kgarametša terole ya go rwala ngata ya dirosa tša meetlwa. Gomme khabetšhe ya thoma go thuthumela le go šikinyega gomme ya wela tlase tlase tlase. Cassidy Ann o tsebile gore o ya go wela godimo ga ngata ya dirosa tša meetlwa, a thoma go goeletša, “Rakgolo, tšhaba, Rakgolo!”
Rakgolo a lebelela godimo a re, “Cassidy Ann o leka eng o fofa …” Ge a le kgauswi le go wela ngata ya dirosa tša meetlwa, Rakgolo a otlolla letsogo la gagwe a swara Cassidy Ann. O ile a tekateka gomme ba wela ka sedibeng ka bobedi. Ka mahlatse go be go se meetse a mantši ka sedibeng, efela segwagwa se ile sa tšhoga kudu sa tšwa ka meetseng se lla. Gomme Rakgolo a dula ka letamong a swere letlakala la lili le tatile hlogo ya gagwe, mola roko ya Cassidy Ann e le ye tala e redimoša ka lebaka la malele a ka gare ga letamo.
Trixie o ile a ba kitimela, a thuša Rakgolo go emelela. “Go diregile eng?” a botšiša. “Go tlile bjang gore bobedi bja lena le wele ka gare ga sediba?”
“Cassidy Ann o nkgarameditše,” Rakgolo a realo. “Ke nagana gore ke se se diregilego! Ga ke sa gopola gabotse.”
“Ke khabetšhe ya go tshela-tshela ya maleatlana,” Cassidy Ann a hlaloša. “E ntahletše ka mohlareng, marulelong, le ka sedibeng, le godimo marung. Ya boa ya mphošetša fase gape ka nyaka go wela ngateng ya Rakgolo ya dirosa.”
“Hmmmmph,” a realo Trixie. “O thantše kudu go ka kgona go ithomela taba ka tsela yeo wa itira eke ke nnete, Cassidy Ann! Ka moso o dire se o se laelwago, o dule ka sefatanageng.”
Cassidy Ann o be a nyaka go ba bontšha gore ga a ithomele taba, o ile a lebelela gore khabetšhe e kae. E be e se gona. Gomme a e bona – godimo lefaufaung e lebelelega bjalo ka nonyana. Nonyana ye telamorogo ya go nona, e tshela-tshela godimo le tlase ka marung.
“Ke yela,” ke yela, a realo a šupa lefaufaung. “Kua godimo.”
Efela le ge go le bjalo ga se ba mo tshepa. Rakgolo yena ga se a befelwa. O ile a thoma go sega gomme ba sega go fihlela ba fihla gae.
E ba le boitlhamelo!
Botšiša bana gore ba nagana gore khabetšhe ya go tshela-tshela e ka be e tsene bjang therakeng ya dimela mathomong a kanegelo. Šišinya gore ba ngwale dikgopolo tša bona ka ga seripa seo se ka tsenywago pele ga mathomo a kanegelo ye.

robotstxt: allowed

filter: keep


text:
41
Jesu a thoma go ruta batho gape a le lebopong la letsha la Galilea. A kgobokanelwa ke lešaba le legolo kudu mo a ilego a ba a namela leselawatle, a dula ka go lona le le ka letsheng, lešaba lona le eme lebopong. 2A ba ruta ditaba tše dintši ka diswantšho a re go bona:
3“Theeletšang! Monna yo mongwe o kile a tšwa a yo bjala peu. 4Ya re ge a dutše a e gaša, ye nngwe ya wela tseleng, gomme dinonyana tša tla tša e ja. 5Ye nngwe ya wela lekgwareng mo go bego go se na mobu wo montši. Ya mela ka pela ka gobane mobu o be o sa iše fase. 6Ge letšatši le hlabile la tšhuma dimelana tšela, gomme tša pona ka ge medu ya tšona e se ya tsenelela fase. 7Ye nngwe ya wela mehlašaneng ya meetlwa, gomme ge mehlašana e gola ya kgama dimelana tšela, mme tša se enywe. 8Ye nngwe yona ya wela mobung wo mobotse gomme ya mela ya gola, mabele a gona a tswala: a mangwe a tšwa dithoro tše masome a mararo, a mangwe tše masome a a selelago, a mangwe tše lekgolo.”
9Jesu a fetša ka go re: “Yo a nago le tsebe a a kwe!”
10Ya re ge ba le noši, ba bangwe ba ba bego ba mo latela gotee le barutiwa ba gagwe ba lesome le metšo ye mebedi ba mo kgopela gore a ba hlalošetše diswantšho tšela a ba boditšego tšona. 11Jesu a ba fetola a re: “Lena le utolletšwe sephiri sa mmušo wa Modimo, eupša ba bangwe ba rutwa dilo tšohle tša wona ka diswantšho, 12
gore
“ ‘go lebelela ba lebelele, fela ba se bone,
go kwa ba kwe, fela ba se kwešiše selo,
gore ba tle ba se sokologe,
mme ba lebalelwa dibe tša bona.’ ”
13Jesu a re go bona: “Ge le sa kwešiše seswantšho se, tše dingwe ka moka tšona le tla di kwešiša bjang? 14Mobjadi o gaša lentšu la Modimo. 15Ba bangwe ba bjalo ka peu ya go wela tseleng; ba re go kwa molaetša wo o bjetšwego ka dipelong tša bona, Sathane a nape a ba amoge wona. 16Ba bangwe ba bjalo ka peu ya go wela lekgwareng. Ke bao e rego ge ba kwele molaetša wo ba akgofe ba o amogele ka lethabo. 17Eupša wa se dule sebaka ka dipelong tša bona; e be ba lebakanyana fela. Fela ge go tsoga ditlaišo goba go hlomarwa ka lebaka la molaetša wo, ba akgofe ba kgeloge. 18Ba bangwe ba bjalo ka peu yela ya go wela mehlašaneng ya meetlwa. Ke ba ba rego go kwa molaetša wo, 19go balabala ka tša bophelo le go goketšwa ke mahumo le dikganyogo tša dilo tše dingwe di tsene di khupetše molaetša wo mme o se ba tšwele mohola. 20Ba bangwe bona ba bjalo ka peu ye e wetšego mobung wo mobotse. Bona ke ba ba rego go kwa molaetša wo ba o amogele, mme ba atlege bjalo ka dimelana tša peu tše di tšwago dienywa: tše dingwe di tšwe tše masome a mararo, tše dingwe tše masome a a selelago, tše dingwe tše lekgolo.”
21
Luk. 11:33
Jesu a re go bona: “Kgane lebone le re go thumašwa le khurumelwe ka seroto goba le bewe ka fase ga malao, ga ke re le bewa sehlomong sa lona? 22
Luk. 12:2
Ga go na sephiri se se ka se kego sa tsebja, le gona ga go na selo se se utilwego se se ka se kego sa utollwa. 23Yo a nago le tsebe ya go kwa, a a kwe!”
24
Luk. 6:38
A tšwela pele a re: “Le ele hloko se le se kwago. Mokgwa wo le swarago ba bangwe ka wona, le lena le tla swarwa ka wona – ebile lena le tla okeletšwa. 25
25:29
Luk. 19:26
Yo a nago le sa gagwe o tla okeletšwa, mme yo a se nago le sa gagwe, le se a rego ke naso o tla se amogwa.”
26Jesu a tšwela pele a re: “Mmušo wa Modimo o ka swantšhwa ka motho yo a gašago peu ka tšhemong ya gagwe. 27Bošego le mosegare, ge a robetše goba a phafogile, peu yona e a mela ya ba ya gola yena a sa tsebe gore bjang. 28Gobane mobu o mediša peu ka bowona; go thoma lekgaba, ya ba seako, mme seako sa tlala mabele. 29
Ge mabele a budule a ripša ka sekela ge go fihlile lebaka la puno.”
30Jesu a re: “Na mmušo wa Modimo re ka o swantšha ka eng? Re ka o bapiša le eng? 31O bjalo ka thorwana ya peu ya lehloko, yona e fetwago ke dipeu ka moka, mme ya bjalwa mobung. 32Ge e seno mela, e a gola mme ya feta dimela ka moka, ya ba le makala a matelele ao dinonyana di kgonago go agela dihlaga tša tšona go ona.”
33Jesu a ba begela molaetša wa Modimo ka diswantšho tše dintši tše dibjalo, go ya ka mo ba bego ba kgona go kwešiša ka gona. 34O be a sa ke a bolela le bona ka ntle ga go ba swantšhetša, eupša ge a be a na le barutiwa ba gagwe fela, o be a ba hlalošetša tšona ka moka.
35Mantšiboa a letšatši leo Jesu a re go barutiwa ba gagwe: “A re seleleng ka mošola.” 36Ba laelana le lešaba, ba tloga le Jesu ka leselawatle le a bego a le nametše, maselawatle a mangwe a mo felegetša. 37Gateetee gwa tsoga ledimo le legolo mo maphoto a lewatle a ilego a ba a šwahlela ka leselawatleng, leselawatle la ba la nyaka go tlala meetse. 38Yena o be a le kua morago ka leselawatleng a ithobaletše, a sametše mosamelo. Ba mo tsoša, ba re go yena: “Moruti! Na kgane ga o na taba le rena ge re ehwa?”
39Jesu a emelela, a kgalema ledimo, mme a re go letsha: “Homola, o re tuu!” Ledimo la napa la homola, gwa re tuu! 40Jesu a botšiša barutiwa ba gagwe a re: “Le reng le tšhogile ka tsela ye? Le reng le hloka tumelo?”
41Ba be ba tšhogile kudu, gomme ba botšišana ba re: “Etse ke motho mang yo wa go theeletšwa le ke ledimo le maphoto a letsha?”


text:
Batfish
Hlapi Ya Mankgagane
Leina La Go Tlwaelega La Lapa
Hlapi Ya Mankgagane
Leina Le Lengwe La Yona
Ga Le Gona
Leina La Tša Thutamahlale
Ephippidae
Bogolo
Bja go fihla disentimetara tše 50
Boitšhupo
Mmele o nyakile o ba botebo bjalo ka ge e o le motelele. E pitletšwe ka mahlakore le lephegwana la hlapi le khutlotharo le tlase le lephegwana la hlapi la ka mogweteng. Di silifera bja go phatsima le mafelong a serolane le botsothwa bja go emelela goba mothalo wo moso. Mahlo gantšhi a ba ka go ye tee ya mothalo wa go emelela bjalo ka mokgwa wa boipato. Tše dingwe tša kakaretšo ka lapeng di bonala ka botelele, go ya morago, le maphegwana la hlapi a bo fase le ka mogweteng.
Tshedimošo Ya Kakaretšo
Ephippidae e bopša ke 7 ya tša kakaretšo le 20 ya diphedi. Hlapi ya Sepeiti le tšona di akareditšwe sehlopheng. Gantšhi e hwetšwa ka dihlopha ka meetseng a bogar godimo ga mekekema goba kgauswi le ditshenyego. Ka nako tše dingwe e phošwa ge e le Hlapi ya khutlo. E rata go tseba kudu gomme e tla hlakanyetša baruthi ka bogareng bja meetse. E ntšhetša mae lewatleng la go bulega.
Phepo
Bontšhi bja mehuta ya diphedi di ja kudu dimelameetseng le tša go hloka mekokotlo, diboko, dipontšhe, lehola la lewatle, dizoantharian le digorgonia. Diphoofolo tša go ja dimela.
Phatlalatšo
E direga ka dithempheretšhara ka moka tša le mawatleng a borutho a lefase.
Mehuta Ya Diphedi Ye E Tlwaelegilego
Hlapi ya Mankgagane ya Lephegwana la hlapi le le golo - Platax teira
Hlapi ya sepeiti - Tripterodon orbis
Hlapi ya Mankgagane ye e nago le moriti - Platax pinnatus


text:
81Ge e le Saulo yena o be a kwana le bokebeka bjo bja polao ya Stefane.
Lona tšatšing leo badumedi ba Jerusalema ba thoma go tlaišwa kudu. Badumedi ka moka ntle le baapostola ba phatlalala le selete sa Judea le sa Samaria. 2Banna ba bangwe ba barapedi ba boloka Stefane, ba mo llela kudu.
3
26:9-11
Saulo yena a leka go fediša kereke, a tsena ntlwana ka ntlwana, a goga banna le basadi a ba lahlela ka kgolegong.
4Badumedi bale ba go phatlalatšwa ba ya gohle ba tšama ba bega molaetša wa Modimo. 5Filipi a ya mošate8:5 “mošate” Dingwalwakaseatla tše dingwe di re “motseng”. wa naga ya Samaria a fihla a begela batho ba gona tša Kriste. 6Mašaba a batho a mo theeletša ge ba ekwa tše a di bolelago, ba bona le mehlolo ye a e dirago. 7Meoya ye mebe e be e etšwa bathong ba bantši ka go goelela, le barephaditho ba bantši le digole tše dintši ba be ba fodišwa. 8Ka gona gwa thakgalwa kudu motseng woo.
9Gona motseng woo go go be go na le monna yo mongwe yo ba bego ba re ke Simone, yo e bego e šetše e le lebakanyana a tlaba batho ba Samaria ka maleatlana a gagwe, mme a itirile motho yo mogolo, 10a theeletšwa ke batho ka moka, ba bagolo le ba bannyane. Ba re: “Ke yena yo e lego maatla a Modimo a go thwego ke ‘Magolo’.” 11Ba be ba mo hlwaela tsebe ka ge e be e šetše e le kgale a ba tlaba ka maleatlana a gagwe. 12Fela e rile ge ba seno kgolwa Filipi ge a ba begela Taba ye Botse ya mmušo wa Modimo le wa Jesu Kriste, ba kolobetšwa, e le banna le basadi. 13Yo Simone le yena o ile a dumela, gomme a re go kolobetšwa a hlwa le Filipi, a tlabega kudu ge a bona mehlolo le dimakatšo tše dikgolo tše di dirwago.
14Jerusalema baapostola ba kwa gore Basamaria ba amogetše lentšu la Modimo, ka gona ba roma Petrose le Johanese go bona. 15Ba fihla ba ba rapelela gore ba amogele Moya wo Mokgethwa, 16gobane o be o sešo wa theogela go bona, ba be ba kolobeditšwe go ba ba Morena Jesu ya ba moka. 17Baapostola bao ba ba bea diatla, gomme bona ba amogela Moya wo Mokgethwa.
18Simone ge a bona gore badumedi ba filwe Moya wo Mokgethwa ka go bewa diatla ke baapostola, a leka go ba reka ka tšhelete 19a re: “Le nna mpheng maatla ao gore yo ke mmeago diatla a amogele Moya wo Mokgethwa.”
20Petrose a mo fetola a re: “Nke o ka hwa mmogo le tšhelete yeo ya gago, ka ge o nagane gore o ka reka mpho ya Modimo ka tšhelete! 21Le gatee o ka se šome le rena mo modirong wa rena, ka gobane Modimo o a bona gore o na le pelo ye mpe. 22Ka gona, sokologa bobeng bjoo bja gago, o rapele Modimo gore a go swarele ge o nagane taba ya mohuta wo. 23Gobane ke a bona gore o tletše lehufa, gomme sebe sa gago se go fetošitše mogolegwa wa sona.”
24Simone a re: “Nthapeleleng go Morena gore ke se ke ka hlagelwa ke se sengwe sa tše le di boletšego tše.”
25Baapostola ba rile go fetša go hlatsela le go bega molaetša wa Morena ba gomela Jerusalema, ba tšama ba bega ditaba tše dibotse tšeo metseng ye mentši ya Samaria.
26Morongwa wa Morena a re go Filipi: “Ema o ye ka thoko ya borwa tseleng ye e tšwago Jerusalema e leba Gasa.” Tsela ye ga e sa sepelwa kudu. 27Filipi a ema a tloga. Mo tseleng a hwetša moamogwabonna yo mongwe wa Moetopia, mohlankedi yo mogolo wa go hlokomela mahumo a kandase,8:27 “kandase” Le ke leina le dikgošigadi ka moka tša Etopia di bego di bitšwa ka lona. kgošigadi ya Etopia. Yena o be a etšwa Jerusalema go rapela, 28gomme a boela gae ka koloi, a tšama a bala puku ya moprofeta Jesaya. 29Moya wo Mokgethwa wa re go Filipi: “Batamela koloi yela o e tle phaphi.” 30Filipi a phakiša a ya go yona, gomme a kwa monna yoo a bala ka pukung ya moprofeta Jesaya. A mmotšiša a re: “Na seo o se balago o a se kwešiša?”
31Mohlankedi yoo a mo fetola a re: “Nka se kwešiša bjang ke se na wa go ntlhalošetša?” A kgopela Filipi gore a namele a dule le yena ka koloing. 32
Temana ye a bego a e bala ka Mangwalong a Makgethwa še:
“A etša nku ye e išwago tlhabong,
a ikhomolela bjalo ka kwanyana ye e kotwago,
a se bolele selo.
33A kokobetšwa a se a sekišwa.
Ga go yo a tlago bolela ka ditlogolo tša gagwe,
gobane bophelo bja gagwe lefaseng bo a kgaotšwa.”
34Mohlankedi yoo a botšiša Filipi a re: “Nke o mpotše gore moprofeta ge a realo o ra mang. O ra yena mong goba o ra yo mongwe?”
35Ke ge Filipi a thoma go mo hlalošetša; go tloga ka yona temana ye a mo anegela Taba ye Botse ya Jesu Kriste. 36Ge ba ntše ba swere tsela bjalo ba fihla mo go nago le meetse, gomme mohlankedi yoo a re: “Meetse šea. Bjale ke sa šitišwa ke eng go kolobetšwa?”8:36 Dingwalwakaseatla tše dingwe di tlaleletša ka temana 37 ye e rego “Filipi a re go yena: ‘O ka no kolobetšwa ge eba o dumela ka pelo ya gago ka moka.’ Yena a mo fetola a re: ‘Ke a dumela gore Jesu Kriste ke Morwa wa Modimo.’ ”
38A laela gore koloi e emišwe, ba theogela ka meetseng ka babedi, Filipi le mohlankedi yoo, gomme Filipi a mo kolobetša. 39Ge ba etšwa ka moo meetseng, Moya wo Mokgethwa wa široša Filipi. Mohlankedi yola a se sa mmona, fela a tšwela pele ka leeto la gagwe a thabile. 40Filipi o ile a ikhwetša a le kua Ashdode; a sepela le metse yohle, a eta a bega Taba ye Botse ya Jesu, a ba a yo fihla Kesarea.


text:
1351Retang Morena,
retang leina la Morena!
Mo reteng,
lena bahlanka ba gagwe,
2lena le letetšego ka ntlong ya gagwe,
ka dikgorong tša Tempele ya yena Modimo wa rena!
3Retang Morena,
gobane ke yo botho;
mo opeleleng ditumišo,
gobane o lokile.
4O ikgethetše Baisraele,
ditlogolo tša Jakobo,
ya ba lefa la gagwe.
5Ruri, nna ke tseba ge e le yo mogolo;
Mong wa rena o feta medimo yohle.
6O dira se a se ratago legodimong le lefaseng,
ka lewatleng le ka madibeng a lona.
7Ke yena a hlomago maru kua bogomapono,
o neša pula ya dikgadima,
o fokiša phefo go tšwa mo a e bolokago gona.
8Ke yena wa go gagara maitšibolo a Egepeta,
a batho le a diruiwa.
9Ke gona mo a dirilego mehlolo le dimakatšo
tša go otla kgoši le bahlankedi bohle ba yona.
10A gagara ditšhaba tše dintši,
a bolaya le magoši a maatla.
11Ke bona boSihone, kgoši ya Baamore,
le Ogo, kgoši ya Bashane,
le magoši ohle a Kanana.
12Naga tša bona a di abela Baisraele,
tšhaba sa gagwe,
ya ba lefa la bona.
13Morena, ke wena wa go sa felego;
o tumile go ya go ile.
14Morena o dira tšhaba sa gagwe ka toka,
o šokela bahlanka ba ba gagwe.
15
Kut. 9:20
Medingwana ya baditšhaba ke ya silibera le ya gauta;
ke ya go bopša ke batho ka diatla.
16E na le melomo, fela ga e bolele;
e na le mahlo, fela ga e bone.
17E na le ditsebe, eupša ga e kwe;
go hema le gona ga e heme.
18Babopi ba yona ba tla swana nayo,
le bohle ba ba e botilego.
19Lena tšhaba sa Israele,
retang Morena!
Lena lešika la Arone,135:19 “lešika la Arone” Ke go re “baprista”.
retang Morena!
20Lena lešika la Lefi,
retang Morena!
Lena ba go boifa Morena,
mo reteng!
21Mo Sione a go retwe Morena,
yena wa go dula Jerusalema.
Retang Morena!


text:
Mafelo a bodulo a ka kwarrielaagte a bontšha maikutlo ka kakaretšo a setšhaba le tšhomišano magareng ga BaNtwana. Mengwako ya bona ya dinagamagaeng ke diswantšho tše di nnyane tša setšhaba se segolo gomme se emetše lefase la poraebete la lapa ka gare ga setšhaba ka kakaretšo. Go tsena go tloga ka kgorong ya setšhaba go ya ka mengwakong ya bona ya ka magaeng ke ka ditselana tša setšhaba, di phatsima ka megwakong ya ka dinagamagaeng ye mebedi goba ye meraro ye e fapanego.
Basadi ba BaNtwana ba kgabiša maboto ka ntle le ka gare ga ka morago ga matswalo a ngwana wa bona wa mathomo. Ka mabakeng ao monna a nago le mosadi wa go feta o tee (BaNtwana ke banyadi ba segadikane), mengwako ya ka gamaeng ye mengwe ye mebedi goba ye meraro e a agwa go bapela le a mangwe. Basadi ba BaNtwana basadi ba kgabiša maboto a ka ntle le a ka gare ga a diforeime tša dikgoro. Di phuthelwa le go dila ke basadi, maboto a kopantšwe ka mabu, boloko le leswika le makgwakgwa la bogareng. A kgabišwa mo mafelelong a puno, mathomong a sehla sa go komelelo le nako ye gare ga puno ya dibjalo le go bjala ga tšweletšo ya ngwaga wo o tlago.
Seswantšho sa go kgabiša lebotong ke ye nngwe ya mešomo yeo e dirwago ke monyadiwa o mo fša, eupša go sa hlokagale gore e be mošomo wa motho wo mo tee ka ge basadi ba leloko gantšh ba thuša. Mabu a mebala ye khubedu, botšhweu le boso e kopantšwe (limo), yeo e šomišwago ka bobedi go kgabiša maboto le go šoma bjalo ka thibelo ya boloi. Ge fela mmalafatšo ye e kopantšwe, basadi ba penta maboto ka yona ba šomiša menwana ya bona goba dikota.
Go fapana le diswantšho tša lebotong tša Matebele le tšona, ka dihlamo tša bona mekgabišo ya BaNtwana ya diswantšho tša lebotong e phatlaletše, ke tše nnyane le go ba, tša boso le botšhweu, di na le dipaterone tša go fokola goba ditebelego tše di putlago. Mola nepo e le go kgabiša ngwako wa ka dinagamagaeng, mehuta ya mabu le yona go dumelwa gore e tutuetšwa ka mešomo ya dihlarte, tša tšhireletšo goba phodišo.
Mmala wa go swana wa boraro-botee mmala (mokubedu, mošweu le botalalerata/boso) o hlagelela ka dintlha gape ka setlabakelo sa tlhago, dintlha ka moka tša BaNtwana tša setšo, le dintlha tše mmalwa tše o di amanago le dikgopolo goba ka ponalo le boraro-botte bja mmala di šomišwa ka go tšwela pele ka bobeding ditirelo le maemo a tšatši ka tšatši. Le ge go le bjalo, boraro-botee bo tletše go feta kgopolo ya go aloša le ditirelo tša leago.
Di bonala mo seaparong sa basadi ba BaNtwana, ka go loga dipheta ka pele le ka morago ga ditheto, le dirosete tše rwalwago ka mathokong a dihlogo tša basadi ba BaNtwana. Godimo gamoo, ditho tša mabu di šomišwa ka ka mengwakong ya dinagamagaeng a BaNtwana mabotong a makatšago, ditšhomišo tša sedumedi tša tšhireletšo kgahlanong le bobedi bja dilo tša tlhago le madimabe a malea a sephiri.
Translated by Lawrence Ndou


text:
Kgalekgale go be go na le mokgekolo yo a bego a rekiša sopo ye kaonekaonemmarakeng wa motse. E be e le sopo ya kgogo ya go fiša, ye bose. Mo motseng ga go yo a bego a tseba leina la mokgekolo yo. Ga go yo a bego a tseba mo a bego a dula. Gomme ga go yo a bego a tseba gore ke ka lebaka la eng sopo ya gagwe e be e na le tatso goba e fiša. Ga se nke ba nagana ka dilo tše. Ba be ba no reka sopo ba ja.
Mesong ye mengwe le ye mengwe mokgekolo o be a etla mmarakeng. O be a phela a rwele poto ye ntsho ye kgolo ya go tlala sopo ya kgogo hlogong ya gagwe gomme a dule le yona meriting ka tlase ga mohlare. Sopo e be e fela ka pela. Gomme o be a phuthela tšhelete ya gagwe ka tlhokomelo ka lešela, a e tsenya potleng ya gagwe, a bea poto ya go se be le selo hlogong gape gomme a sepela.
Go be go na le mošemane wa go bitšwa Fezile yo a bego a dula motseng wa go se be kgole le mmaraka. O be a rata sopo ya kgogo kudu. O be a e rata gomme e sa mo tlapele. O be a nyaka go tseba gore mokgekolo wa go dira sopo ye bose gakaaka o tšwa kae. Ka letšatši le lengwe e rile ge mokgekolo a bea poto ya go se be le selo hlogong a tloga, Fezile a mo latela. O hlokometše gore a dule ka meriting, le ka morago ga mehlare le dihlahla, gore a se ke a mmona. O ile a mo latela sebaka se setelele go ya tlase tseleng ya go ya kgakala le motse, gomme ya namelela mmotong. O be a sa dutše a namelela godimo le godimo ge le thapama. Fezile o be a boifa, efela a tšwela pele go sepela.
Mafelelong mokgekolo o ile a fihla ntlwaneng mmotong wa go namelela. O ile a bea poto fase mo pele ga ntlo. Fezile o ile a ema go fihlela mosadi a tsena ka ntlong gomme a tswalela lebati. Ka morago o ile a khukhuna a batamela gore a bone ka gare ga poto. Gateetee, Fezile a kwa lebati le bulega. O ile a uta fao a tla kgonago go bona mokgekolo gabonolo. O ile potong gomme a thoma go opela:
“Poto ya maleatlana, poto ya maleatlana,
Ntirele sopo, ya go fiša, fiša, fiša.
Dira sopo ka kgogo. Dira sopo ya kgogo.
Ntirele sopo ye nka e rekišago, ye batho ba tlo e rekago.
Mmalo poto ya maleatlana, mmalo poto ya maleatlana!”
Go se go ye kae ke ge poto e tletše ka sopo ya kgogo! Mušimeetse wa tšwa ka gare ga poto ye kgolo ya sopo gomme e na le monkgo o mobose kudu ebile o swariša Fezile tlala. E rile ge mokgekolo a boetše ka ntlong, Fezile a khukhuna a ya potong ye kgolo. O ile a lebelela ka tlase ga yona. Le ge poto e be e tletše go fihla molomong ka sopo ya go fiša ya kgogo, go be go sa tuke mollo ka tlase ga yona. “Ke swanetše go nwa sopo ye,” Fezile a ipotša. “Ke swere ke tlala kudu!” O batametše pele gomme a tsenya seatla ka potong gore a ntšhe seripa sa kgogo. Gateetee mokgekolo a tšwa ka ntlong gomme a bona Fezile le seatla sa gagwe se le ka potong. “MMALO! Mmalo! Mmalo!” a goeletša. “AOWA! AOWA! AOWA!” Fezile o ile a retologa gomme a kitima ka lebelo. Mokgekolo o ile a mo kitimiša a hlabile lešata efela ga se a mo swara.
Fezile o ile a kitima, a kitima go fihlela a fihla gae ka polokego. O boditše mmagwe le tatagwe ka mosadi wa poto ya maleatlana. Ka moka ba tšwetše ka ntle ba lebelela mmotong, gomme ba bona mušimeetse o rotogela lefaufaung. “Ee,” ba realo batswadi ba Fezile, “lebelela. Re bona mušimeetse go tšwa potong ya maleatlana.” Mokgekolo ga se nke a boela mmarakeng gomme ga go yo a ilego a mo etela mmotong woo. Ka moka ba be ba boifa. Efela go tloga ka nako yeo, ge batho ba motse ba bona maru go dikologa mmoto, ba re, “Lebelela! Lebelela kua godimo! Ke mušimeetse wa go tšwa potong ya maleatlana ya mokgekolo.”


text:
Oxford Lebone Grade 7 Teacher's Guide (Sepedi) Oxford Lebone Kreiti ya 7 Puku ya Morutiši (Approved)
Oxford Lebone ke lenaneo le le lekanyeditswego la Leleme la Gae leo le somiswago ke barutisi Afrika-Borwa ka bophara. E humile ka diteng go netefatsa kakaretso ka botlalo ya Setatamente sa Pholisi sa senaneothuto le Kelo (CAPS). Oxford Lebone ke kgoboketso ya dingwalo ye e nago le ditsweletswa tse di dumisago le go kgahlisa tse di hlohleletsago tswelopele le go dumelela magato a go bala a a fapanego.
Features
- Kgoboketso ya dingwalo: E fa dingwalo tsa go fapafapana tse di akaretsago dinonwane, dikanegelokopana, theto le ditiragatso tse di ngwadilwego ke bangwadi ba bokgoni go tsosa kgahlego ya baithuti ya go ithuta dingwalo le go bala.
- E fa sedi diponagalo tsa ditsweletswa tsa go fapana go thusa baithuti go kwesisa le go sekaseka ditsweletswa ka katlego.
- E akaretsa ditlhaloso go matlafatsa kwesiso ya diponagalo tse di fapafanego.
- E beakantswe go ya ka merero ye e fapanego ye e nyalelanago le Puku ya Moithuti go kaonafatsa le go matlafatsa tlotlontsu ya moithuti le tshomiso ya polelo.
We Also Recommend
THE ANSWER SERIES GRADE 12 PHYSICAL SCIENCE 3 in 1 STUDY GUIDE CAPS
Platinum Afrikaans Huistaal NKABV - Graad 5 Leerderboek (Afrikaans, Paperback)
Platinum Afrikaans Huistaal Graad 7 Onderwysersgids (met Werkboek vir remediëring en verryking)
Kaplan and Sadock's Synopsis of Psychiatry : Behavioral Science/Clinical Psychiatry


text:
1131Retang Morena!
Lena bahlanka ba Morena, mo reteng!
2A go tumišwe Morena go tloga bjale go ya go ile.
3Go tloga bohlabatšatši go ya bodikelatšatši a go tumišwe yena Morena.
4Morena o okametše ditšhaba tšohle,
letago la gagwe le okametše magodimo.
5Ke mang wa go lekana le Morena,
Modimo wa rena,
e lego yena Ramadulagodimo,
6yena wa go okamela legodimo le lefase,
mme a di bonela fasefase?
7O tsoša mohlaki leroleng,
le mohloki o mo ntšha mathateng a gagwe,
8a mo dudiša le bakgomana,
bakgomana ba tšhaba sa gagwe.
9O fa mosadi wa moopa maduledi ka gae,
a mo dira mmagobana yo a thabilego.
Retang Morena!


text:
***Sereto sa Baroka ba Tebeila/Debeila**
Rena re ba Tebeila modingwana,
Ke badimo ba nko di meetse.
Rena re Baroka ba mahlo a magolo,
Rena re batho babo malepeletxe bare lepelletxa mahlo a magolo mohwaduba.
Re na re boa makhutxo re boa makhutxo a bo sekororo.
Re boa tseletsele ga marahunyane re boa tseletsele barego ga e ne tsela go leeto,
Kgopo e re go tsena ntshe e timele.
Re fologa Sego sa mapamodibeng a shakole sego ga re namele re a ologa.
Re ba tho ba bao mashebe mashebekanya dinaga xoo mashebe o txwa ka Borwa o txo senyana o txo hlaba matebele a a kateletxa digoba digoba teng.
Rena re batho babo moukangwe a diala phogole,
Re Batho ba bo Ramatladi thakga mosepelo thakga matladi bagolo ba gago,
Ba rego monne motelele setlola melora,
Xoo motho o nwa meetse ka kuane.
Rena re ba bo kgoxi mmakapara diswana,
Dipheta le matsika a mahubedu.
Re Batho ba bo mothupi a namanyana ntswhanyana.
Ke Batho ba bo Kutume a maragana,batho babo patanke a tsela.
Ke chaba Baditi***


text:
Ka ngwaga wa 1550 Malandela, kgoši ya go ba le balatedi ba bannyane, o be a dula mo maotong a mmoto wa dipanka tša borwa tša amandawe tša noka ya Umhlatuze pele ga ge e tsena molapo wa nkwaleni.
O be a na le bašemane ba babedi, Qwabe le Zulu, bao, go ya ka setšo sa polelo, ba be ba ngangišana ka mehla, ka fao Malandela o ile a romela Qwabe go ya go dula mo fase ga noka, kgauswi Empangeni ya lehono, gomme Zulu yena o rometšwe go leboa mo seleteng sa noka ya White Umfolozi.
Mafelelong, bobedi bja bona ba aroganya go ditšhaba tše pedi, gomme ba ile ba tumiša ka go kgaogana, (ukukhonza) go kgoši Mthethwa, yo e bego a na le maatla ka mo seleteng.
Go ya mafelelong a ngwagakgolo wa 18 Dingiswayo o bile kgoši ya Mthethwa. Bjalo ka lesogana, o be o a swanetše go šireletša bophelo bja gagwe, bjalo ka ge tatagwe o be a beleala gore o be a rulaganya ditiragatšo ya go mo wiša setulong. Dingiswayo o be a etela seleteng seo lehono se tsebjago bjalo ka KwaZulu-Natal.
Mo maetong a gagwe, pono ya gagwe e ile ya katološwa gomme o ile a tsebišwa go kgwebišano, yeo e be go e gola ka pela mo lefelong la Portuguese port ya Delagoa Bay, ge a ekwa ka ga lehu la tatagwe, o ile a boela go horseback, a swee sethunya, go tšea boetapele bja Mthethwa.
Dingiswayo e be e le moetapele yo bohlale ebile a na le maatla yo a bego a tsena gore phadišano ya naga le methopo ya tlhago e be e ba boima le bokgoni bja go buša kgwebišano le Bapotokisi bo tla tliša mehola ya godimo. Ka go realo o bone gore go aga Sešole sa Mthethwa le balatedi ba gagwe go be go le bohlokwa kudu. Go fihla mafelelong a beilwe dikarolo ka go tsebagatšwa ka lenaneo le tee la mmušo go beakantšwego dihlopha tšeo di bego di mo ruriša, le go mona bao bego a ba fenya.
Translated by Lebogang Sewela


text:
Similar content
Katse le Mpša ba a thala le go khalara
Katse le mpša ke bagwera. Ba a segiša ebile ba thabela go dira dilo tša mehutahuta mmogo.
Kgogo Le Legokolodi
Kgogo le legokolodi e be e le bagwera. Kgogo e ile ya kgopisega ge a lewa ke legokolodi. Go tloga tsatsing leo kgogo le legokolodi ya ba manaba a magolo.
Khayanga Le Nkgo Ya Gagwe
Kanegelo ke ya mosetsanyana yoo ba rego ke Khayanga. O be a sotlega morago ga gore batswadi ba gagwe ba hlokofale. Yena o ile a ya mabitleng a bona go nyaka thušo. Mohlolo wa nkgo wa diragala gona mabitleng ao gomme go tloga tšatši leo, Khayanga a bona thušo go tšwa batswading ba gagwe.


text:
Maleme a Afrika Borwa
Template:Short description Template:Infobox country languagesMaleme a Afrika BorwaTemplate:Bar box Bonnyane bja masome tharo hlano a maleme ao a lego a setlogo a Afrika Borwa a bolelwa ka repabliking, a masome ke oa a lego maleme a semmušo a Afrika Borwa: Ndebele, Pedi, Sotho, Swati, Tsonga, Tswana, Venḓa, Sexhosa, Sezulu le Seafrikanse. Leleme la lesome tee ke Seisimane, leo e lego leleme la pele leo le šomišiwago ka palamenteng le dipolelong tša semmušo, maleme ka moka a semmušo a lekana pele ga molao, ebile maleme ao a sego a semmušo a bolokegilwe ka tlase ga molaotheo wa Afrika Borwa, le ge a ma nnyane a ngwadilwe ka maina. Leleme ya maswao la Afrika Borwa le na le tumelelo ya molao le ge e se lemele la semmušo, le ge go bile le lesolo le kgothaletšo ya palamente gore e be leleme la semmušo.
Maleme ao a sego a semmušo le ao a ma nnyane a kenyeletša le ao a tšewago a le maleme a pele a setšhaba sa Afrika Borwa: Khoekhoegowab ,! Orakobab, Xirikobab, N | uuki ,! Xunthali, le Khwedam ; le maleme a mangwe a se Afrika, bjalo ka SiPhuthi, IsiHlubi, SiBhaca, SiLala, SiNhlangwini ( "IsiZansi"), SiNrebele (SiSumayela), IsiMpondo / IsiMpondro, KheLobedu, SePulana, HiPai, SeKutswe, SeṰokwa, SeHananwa, SiThonga, SiLaNgomane, SheKgalagari, XiRhonga le a mangwe. Ma-Afrika Borwa a mantšhi a kgona go bolela maleme a go feta le le tee, ebile gantšhi go na le phapanyo ya perekišo ya dibopego t aleleme la semmušo le le le sego la semmušo bakeng sa baboledi ba lemele leo le sego la semmušo.
Dipalo tša maleme le baboledi ba tšona[fetola | fetola mohloli]
Leleme leo le tlwaelegileng leo le bolelwago e le lemele la pele ka ma Afrika Borwa ke Se-Zulu (23 peresente), gwa latela Se-Xhosa (16 peresente), le Se-Afrikaans (14 peresente). Seisimane ke leleme la bone la go tlwaelega e le leleme la pele mo nageng (9.6%), eupša e kwišišwa dinaga ditoropong tše dintšhi ebile ke yona leleme leo le šomišwago kudu mmušong le merekong ya ditaba.
Bogolo bja batho ba Afrika Borwa ba bolela leleme la go tšwa ga le le tee lekala, go a mabedi, la maleme a pele a Bantu ao a emetšwego ka Afrika Borwa: lekala la Sotho-Tswana (yeo e kenyeletšago maleme a semmušo a lego Sesostho sa Borwa, Sesotho sa Leboa le Setswana), goba lekala la Nguni (yeo e kenyeletšago maleme a semmušo a lego Zulu, Xhosa, Swati le Ndebele). Baboledi ba leleme leo le lego ka gare ga e ngwe ya dihlopha tše tše pedi ba kgona bolela maleme ao a mangwe a lego ka gare ga sehlopha seo.
Maleme a setlogo a Afrika ao a lego a Afrika Borwa ao a lego a semmušo, ebile a bolelwa kudu, a ka aroganywa go dihlopha tše pedi tša madulo, maleme a Nguni e le ona a bolelwago ka kudu, bontšhi ka borwa-botlabela bja naga (lebopong la Lewatleng la India) le maleme a Sotho-Tswana a bolediwa kudu ka lebowa la naga kgojana kua nageng, bjalo ka Botswana le Lesotho. Gauteng ke porofense yeo e na le go le maleme a mantšhi a go tšwa go ditšo tša go fapana fapana, e na le dinomoro tša go nyaka go lekana tša diboledi tša Nguni, Sotho-Tswana le Indo-European, le hlohleletšo ya Khoekhoe. Se se dirile gore go be phatlalatšo ya lemele la toropong leo le sego la semmušo, Tsotsitaal goba S'Camtho/Ringas, dinaga toropong tše dikgolo ka mo porofenseng, yeo e phatlaletšego naga ka moka.
Tsotsitaal ka sebopego sa yona e le “Flaaitaal” e tšwa go leleme la se-Afrikaans, leleme la gotšwa ga se-Dutch, e lego leleme la go bolediwa kudu ka bodikela bja naga (Bodikela le Northern Cape ). 61 lekgolong ya batho ba bašweu le 76 lekgolong ya ma-Coloured ba e bolela bjalo ka leleme la pele. Lentšu le la morafo, ka bontšhi, le tšeyiwa gora “merafo e mentši”, ka ge le emela dihlopha tša Creole, eupša bontšhi bja bona ba na le bohwa bja bo-Khoekhoe, ebile bontšhi (kudu Mamoseleme a Cape) le bona ke ditlogolo tša dihlopha tša makgoba tšeo di tlišitšwego ke Vereenigde Oostindische Compagnie(VOC) go tšwa mafelong a go hwetša makgoba kua bodikela le bohlabela bja Afrika, le go tšwa dikoloning tša tsela ya kgwebo tša yona tša lewatleng la India.
Mathopša a dipolotiki a go tšwa koloning ya VOC ya Batavia le bona ba tlišitšwe Cape, ebile tše di hlomile hlohleletšo e kgolo ya go hloma se-Afrikaans, kudu hlohleletšo ya Malay, le dikgatišo tša yona tša Jawi tša pele. Mothomi wa tše ne e le mothei wa Bomoseleme ka Cape, Sheikh Abadin Tadia Tjoessoep (a tsebiwago e le Sheikh Yusuf). Hajji Yusuf e be e le lešika la bogoši le le kaone, e le motlogolo wa Sultan Alauddin wa Gowa, yeo lehono e le go Makassar, Nusantara. Yusuf, ga mmogo le balatedi ba 49 go akaretša le basadi ba babedi, basadi ba babedi ba direthe, le bana ba 12, ba amogetšwe ka Cape ka di 2 tša Moranang 1694 ke mmušiši wa Simon van der Stel. Be ba dudišišwe polaseng ya Zandvliet, ka ntle ga Cape Town, ka maiteko a go fokotša hlohleletšo ya gagwe go makgoba ya VOC. Leano leo le paletšwe, madulo a Yusuf (a bitšwago Macassar) a ile a ba madulo a šireletšo go makgoba a mantšhi ebile gwa ba go hlomilwe Setšhaba sa Bomoseleme ka Afrika Borwa sa mathomo. Go tloga mo, melaetša ya Bomoseleme e ile ya phatlalatšwa go setšhaba sa makgoba sa Cape Town, ebile badudi ba be bale bohlokwa go hlomeng gwa se-Afrikaans. Ela hloko ka ge ma Cape Muslim e le bona ba go bula madibogo dipuku tša mathomo tša se-Afrikaans, di ngwadilwego ka Searaba sa se-Afrikaans, yeo e tšeilwego go mongwalo wa Jawi, go dirišwa dihlaka tša Searaba go emela tša se-Afrikaans go dilo tša bodumedi le tša tšatši ka tšatši. Se-Afrikaans sona, se tšwa go mehuta ya leleme la se-Dutch leo le bolelwago ke setšhaba sa Khoekhoe sa ǁHuiǃgaeb (leina la Khoekhoe ka tikologong ya Cape Town), bjalo ka leleme la go rekiša pele le ka nako ya pele ya taolo ya VOC. Ge ma-Khoekhoe a mantšhi a hlasela ke leuba la sekononyane, ge ba bangwe ba fentšwe e le makgoba ya Boer beng ba naga bao ba tsentšwego ke VOC, se-Afrikaans se tšeetše maleme ya Khoekhoe legato bjalo ka leleme lago bolelwa kudu ka Cape. E bile leleme la naga la go aroganya la batho ba Griqua (Xiri goba Griekwa), yeo be ele ya sehlopha sa Khoekhoe.
Se-Afrikaans se bolelwa bohare le leboa bja naga, bjalo ka leleme la bobedi (goba la boraro goba la bone) ke batho ba Afrika Borwa ba baso (yeo, ka Afrika Borwa, e ra gore badudi ba go bolela SiNtu) bao ba dulago dipolaseng.
Taelo ya go balwa ga batho ya 2011 e begile dilo tše di latelago ka phahlalatšo ya baboledi tša maleme a pele:
Maleme a mangwe a bohlokwa a Afrika Boroa[fetola | fetola mohloli]
Maleme a mangwe a bolelwago ka Afrika Borwa ao a sa bolelwago ka gare ga molaotheo, a akaretša ao a šetše a boletšwe ka godimo, bjalo ka KheLobedu, SiNrebele, SiPhuthi, ga mmogo le maleme ao a hlakanego bjalo ka Fanakalo (leleme la pidgin leo le šomišwago bjalo ka leleme leo le hlakanego ka intasteri ya tša meepo), le Tsotsitaal goba S'Camtho, leleme leo le kgweditšego šomišo ka bophara bjalo ka leleme leo e sego la semmušo.
Maleme a mantšhi, ao a sego a semmušo be a bitšiwa mebolelo ya maleme a semmušo, yeo ka bogolo e latela ditiro tša Khethollo tša Bantustans, mo e le gorego badudi ba bannyane be ba kwišišwa go yela ethnos ya semmušo ya Bantustan goba "Nageng".
Palo e kgolo ya bafaladi ba go tšwa Yuropa, go gongwe ka Afrika, le kontinente ye e nyenyane ya India (kgolo-golo ka lebaka la tumelelano ya tshepedišo ya ma-India ya Brithania) e bolela gore maleme ao a fapaneng a ka kwetšagala dikarolong tše dingwe tša Afrika Borwa. Ka baagi ba kgale ba bafaldi go na le: Segerike, Segujarati, Hindi, Sepotoketsi, Tamil, Telugu, Urdu, SeYiddish, Setaliana le dinomoro tše nyenyane tša baboledi ba se-Dutch, Sefora le Jeremane.
Maleme ao a sego a semmušo a ka šomišwa bjalo ka maleme a semmušo moo go rerilweng gore maleme ao a atile. Gabohlokwa le go feta, maleme a a na le mešomo ya bohlokwa go ditšhabeng tše dingwe go bao boitsibi ba bona bo amanang kudu le leleme leo le boitsibi bja sešo se sa maleme a a SA a sego a semmušo.
Leleme leo le golang ka kudu leo e seng leleme la semmušo ke Sepotokisi[1] - la pele e bolela ke bafaladi ba go tšwa Portugal, kudu-kudu Madeira[2] gomme kamorago ke batho ba baso le ba bašweu le bafaladi ba go tšwa Angola le Mozambique ka morago gage ba thopile tokologo go tšwa go Portugal ebile bjale ke bafaladi ba morago-bjale ba go tšwa nageng tšeo - gape lego oketšega kudu Sefora, yeo e bolelwago ke bafaladi ba go tšwa Sefora Afrika Bogare .
Morago-bjale, baboledi ba maleme a Leboa, Bogareng le Bodikela bja Afrika ba fihlile Afrika Borwa, gagolo ditoropong tše kgolo, kudu Johannesburg le Pretoria, eupša le Cape Town le Durban.
Ditokišetšo tša Molaotheo[fetola | fetola mohloli]
Kgaolo ya 1 (Ditokištšo tša Motheo), Karolo ya 6 (Maleme) ya Molaotheo wa Afrika Borwa ke motheo wa mmušo wa molao wa maleme.
Mengwalo ya Seisimane ya molao-motheo o o saenileng ke mopresidente Nelson Mandela ka la 16 Manthole 1996 e šomiša (kudu) maina a maleme ao a bontšhitšwego go maleme ao ka bo ona. Sesotho e ra Sotho sa Borwa, gomme IsiNdebele e ra Ndebele sa Borwa. Ngangišano e aparetše go bitšwa ga Northern Sotho joalo ka Sepedi (mobolelo wa yona o mo golo) bakeng sa yeo e kwešišegago Sesotho sa Leboa (yeo be e bitšiwa ka yona ka Molaotheong wa Nakwana wa 1993).[3] Mopeleto wa Venda le wona o fošagetše, o fetoletšwe go Tshivenda bakeng sa Tshivenḓa yeo e nepagetšego.
Molaotheo o bolela ka "leleme la maswao" ka kakaretšo go na le Leleme la Maswao la Afrika Borwa.
- Maleme a semmušo a Repabliki ye ke Pedi, Sotho, Tswana, Swati, Venḓa, Tsonga, Afrikaans, English, Ndebele, Xhosa le Zulu.
- Go lemoga ka mokgwa wo maleme a batho ba rena a setlogo be a nyenyefatšiwa le go šomišwa ka gona, mmušo o swanetše go tšea mekgwa e nepagetšego go phagamiša boemo le go tšwetša pele šomišo ya maleme a.
- (a) Mmušo wa setšhaba le mmušo wa diporofense o ka šomiša leleme le lengwe le le lengwe la semmušo go merero ya semmušo, go hlahlobišišwa šomišo, go kgonega, go bitša, maemo a tikologo le teka-tekanyo ya dinyakwa le dikgetho tša setšhaba ka moka goba ka porofenseng yeo; eupša mmušo wa setšhaba le mebušo ya diporofense e swanetše go šomiša bonyenyane bja maleme a mabedi a semmušo. (b) Bo-mmasepala ba swanetše go hlahlobišiša šomišo ya leleme le dinyakwa tša badudi ba bona.
- Mmušo wa setšhaba le mmušo wa diporofense, ka mogato wa mmušo le megato e mengwe, e swanetše go laola le go hlokomela šomišo ya bona ya maleme a semmušo. Ka ntle le go nyenyefatša ditokišetšo tša karolo ya (2), maleme a semmušo ka moka a swanetše go thabela tekano ya hlompho ebile a swanetše go swarwa go lekana.
- Pan South African Language Board yeo e hlomilwego ke molao wa naga e swanetše go (a) kgothaletša, le go hlama maemo a, hlabologo le šomišo ya - (i) maleme ka moka a semmušo (ii) maleme a Khoi, Nama le San; le go (b) kgothaletša le go kgonthišiša hlompho ya - (i) maleme ka moka a šomišwago kudu ke ditšhaba ka Afrika Borwa, go akaretša le Sejeremane, Segerika, Segujarati, se-Hindi, Sepotokisi, Setelugu, Setamil le se-Urdu; le (ii) Searaba, Seheberu, se-Sanskrit le maleme a mangwe a šomišwago go merero ya bodumedi ka Afrika Borwa. -- Molaotheo wa replabliki ya Afrika Borwa[4]
Mohlala wa temana[fetola | fetola mohloli]
Se se latelang se tšwa go matseno ya Molaotheo wa Afrika Borwa:
Bona le[fetola | fetola mohloli]
- Ditirelo tša Maleme a semmušo
- Maina a semmušo a Afrika Borwa
- Khomišene ya Tšwetšo pele le Tšhireletšo ya Ditokelo tša Batho ba Setšo, Bodumedi le Ditšhaba tša Maleme
Ditšhupetšo[fetola | fetola mohloli]
1. "Africa :: SOUTH AFRICA". CIA The World Factbook
2. "South Africa could make signing official language". bbc.com. 28 July 2017. Retrieved 19 April 2019.
3. Alexander, Mary (6 March 2018). "The 11 languages of South Africa - South Africa Gateway". South Africa Gateway. Retrieved 12 March 2018.
4. The Economist, "Tongues under threat", 22 January 2011, p. 58.
5. Census 2011: Census in brief (PDF). Pretoria: Statistics South Africa. 2012. pp. 23–25. ISBN 9780621413885.
6. "A Comunidade dos Países de Língua Portuguesa, com Jorge Couto" [The Community of Portuguese-Speaking Countries, with Jorge Couto] (in Portuguese). Retrieved 22 June 2015.
7. "Portuguese Migration to, And Settlement in South Africa: 1510-2013" (PDF). SSIIM (UNESCO Chair on the Social and Spatial Inclusion of International Migrants – Urban Policies and Practices). 10 May 2013. Retrieved 27 August 2018.
8. "Constitution of the Republic of South Africa Act 200 of 1993". www.gov.za. Retrieved 6 December 2014.
9. "Constitution of the Republic of South Africa, 1996 - Chapter 1: Founding Provisions". www.gov.za. Retrieved 6 December 2014.
Dikgokaganyo tša kantle[fetola | fetola mohloli]
- Matseno go maleme a Afrika Borwa
- Lelokelelo la maleme a Afrika Borwa mo bukeng ya maleme a lefase
- Letlakala la PanAfriL10n ka Afrika Borwa
- Dipalo-palo SA
- Hornberger, Nancy H. " Malao wa Leleme, Thuto ya Leleme, Ditokelo tsa Leleme: Setlogo, Bafaladi, le Pono ya Ditšhaba-tšhaba ." Leleme ka Lekokong, Puku. 27, No. 4 (Dec., 1998), matl. 439-458
- Alexander, Mary. Maleme a 11 a Afrika Borwa (Pherekgong 2018)


text:
381Morena a ntaela a re: 2
“Wena motho wa nama, kgala Gogo, mmuši yo mogolo wa setšhaba sa Mesheke le sa Tubale nageng ya Magogo. Mo porofete, 3gomme o mmotše gore nna, Morena, Mong wa bohle, ke re: Ke lwa le wena. 4Ke tla go retollela go nna, ka go tsenya dikgwega ka mehlagareng, mme ka go ntšha le madira ohle a gago. Madira a gago, gotee le dipere tša bona le banamedi ba ba itlhamilego go felela, ke mašabašaba, ba swere dikotse tše dikgolo le tše dinyenyane, ba itlhamile le ka ditšhoša. 5Banna ba go tšwa Persia le Etopia le Libia ba na le bona, gomme bohle ba itlhamile ka dikotse le dikefa tša ntwa. 6Bahlabani ka moka ba naga ya Gomere le ya Bethe-Togarma ka leboaboa ba na le wena, gotee le ba go tšwa ditšhabeng tše dingwe tše dintši. 7Itokiše, o be komana, madulaabapile, wena le madira a a go potapotilego, o be molaodi wa bona. 8Ge go fetile mengwaga ye mentši ke tla go laela gore o šwahlele naga ye nngwenyana ye e sa tšogo emiša ntwa, moo setšhaba se bušitšwego mmogo se etšwa ditšhabeng tše dintši, dithabeng tša Israele tše di ilego tša tlogelwa nako ye telele, eupša moo bjale batho ka moka ba dutšego ba bolokegile. 9Wena le madira a gago gotee le ditšhabatšhaba tše di nago le wena le tla hlasela bjalo ka ledimo, la aparela naga bjalo ka leru.”
10Se Morena, Mong wa bohle, a se botšago Gogo sese: “Mohlang woo o tla nagana go loga maanomabe. 11O tla ikemišetša go šwahlela naga ye e sego ya šireletšwa, moo batho ba gona ba dulago ka khutšo le polokego metseng ye e se nago merako, goba dikgoro, goba mapheko. 12O tla hula batho ba ba dulago metseng ye e kilego ya ba marope, mme wa ba thopela. Ba kgobokeditšwe ba ntšhwa ditšhabeng, gomme bjale ba na le maruo le dithoto, mme ba dula garegare ga lefase. 13Batho ba Sheba le ba Dedane le babapatši ba go tšwa Tarshishe ba tla go botšiša ba re: ‘Na o tlile go re hula? O rapile madira a gago a mantši go tlo re hlakola, go tlo re thopela silibera ya rena le gauta, le go ikgapela maruo a rena le dithoto, wa gogola dithebola tše dintši?’ ”
14Ka fao Morena, Mong wa bohle, a ntaela gore ke porofete ke re go Gogo: “Ge setšhaba sa ka sa Israele se dutše se bolokegile, wena o tla tloga38:14 Phetolelo ye nngwe ya kgale e re “tloga” Seheberu se re “tseba”. 15mo o dutšego gona, leboaboa, wa eta madira a maatla pele a go tšwa ditšhabeng tše dintši, ka moka ga bona e le banamedi ba dipere. 16O tla hlasela setšhaba sa ka sa Israele bjalo ka leru le le aparelago naga. Matšatšing a a tlago ke tla go roma gore o yo šwahlela naga ya ka gore ke tle ke bontšhe ditšhaba gore ke nna mang, le go bontšha bokgethwa bja ka ka se ke se dirago ka wena. 17A ke re ke wena mehleng ye e fetilego ke bego ke bolela ka wena ka bahlanka ba ka, baprofeta ba Israele? Mehleng yeo ba porofetile mengwaga ye mentši ba re ke tla dira gore o hlasele Baisraele.” O realo, Morena, Mong wa bohle.
18Morena, Mong wa bohle, o re: “Mohla Gogo a šwahlela naga ya Israele ke tla tuka bogale. 19Ke bega ke galefile kudu gore mohlang woo go tla ba le tšhikinyego ye kgolo ya lefase mo nageng ya Israele. 20Dihlapi le dinonyana le diphoofolo tša naga le digagabi tšohle le batho ka moka ba lefase di tla thothomela ka letšhogo ge di mpona. Dithaba di tla phekgolwa, magaga a tla pšhatlagana, le merako yohle ya kgerega. 21Ke tla dira gore Gogo a hlaselwe ka ditšhoša dithabeng tša ka tšohle.38:21 “Ke tla dira ... tšohle.” Phetolelo ye nngwe ya kgale e re “Ke tla tšhoša Gogo ka ditlalelo tša mehutahuta.” Ke realo, nna, Morena, Mong wa bohle. Bahlabani ba gagwe ba tla hlabana seng ka ditšhoša tša bona. 22Yena ke tla mo otla ka bolwetši le ka polao. Yena le madira a gagwe le ditšhabatšhaba tše di emago naye ke tla ba nešetša pula ya mafula le sefako gotee le mollo le tshebela. 23Ka tsela ye ke tla bontšha ditšhaba tše dintši gore nna ke yo mogolo, ebile ke yo mokgethwa. Ke mo ba tlago lemoga gore Morena ke nna.”


text:
181Mehleng yeo go be go se na kgoši mo Israele. Ba kgoro ya Dane ba be ba sa inyakela naga ye ba ka dulago go yona, ka gobane ba be ba se ba tšwa ba arolelwa naga gare ga dikgoro tša Israele. 2Ka gona batho ba Dane ba kgetha banna ba bahlano ba bogale malapeng ka moka a kgoro yeo, gomme ba ba roma go tloga motseng wa Tsora le wa Eshtaolo ba ba laela gore ba yo lekola naga. Ge ba fihla nageng ya dithaba ya Efraime ba lala lapeng la Mika. 3Ge ba sa le moo ba lemoga mmolelo wa lesogana lela la Molefi, gomme ba ya go lona ba le botšiša ba re: “A o dirang fa? Ke mang yo a go tlišitšego mo?”
4Yena a ba fetola a re: “Ke kwane le Mika, mme o nthwetše gore ke be moprista wa gagwe.”
5Bona ba re go yena: “Hle, botšiša Morena ge eba re tla atlega leetong la rena.”
6Moprista a ba fetola a re: “Le se ke la tshwenyega ka selo. Morena o le hlokometše mo leetong le.”
7Ka gona banna bale ba bahlano ba tloga ba ya motseng wa Laishe. Ba bona ka moo batho ba moo ba phelago ba bolokegile ka gona, go swana le Basidone. Ba be ba sa gonone selo le gona ba se ne borumolane; gare ga bona go se seganka se se gatelelago motho ka se sengwenyana.18:7 Mohlomongwe go swanetše go balwa “gare ga bona ... se sengwenyana.” Seheberu ga se kwagale gabotse. Ba be ba dula kgolekgole le Basidone gomme ba sa dirišane le batho ba bangwe. 8Ge banna bale ba bahlano ba boela Tsora le Eshtaolo, banna ba gabobona ba ile ba ba botšiša gore ba bone bjang. 9Bona ba ba fetola ba re: “A re yeng re yo hlasela Laishe! Re bone naga yeo, gomme ke ye botse kudu. Le reng le dikadika? Itlhaganeleng! A re tseneng nageng yeo mme re e thopeng! 10Ge le fihla kua le tla bona gore batho ba gona ba dutše ba iketlile. Ke naga ye kgolo ye e sa hlokego selo, mme Modimo o le gafetše yona.”
11Ka gona banna ba makgolo a a selelago ba kgoro ya Dane ba tloga Tsora le Eshtaolo ba itlhametše ntwa. 12Ba rotoga mme ba hloma mešaša ka bohlabela bja Kiriate-Jearime kua Juda. Ke ka lebaka leo felo fao go sa bitšwago mešašeng ya Dane. 13Go tloga moo ba tšwela pele mme ba fihla kgauswi le lapa la Mika, nageng ya dithaba ya Efraime.
14Ke moka banna bale ba bahlano ba ba bego ba kile ba tla go hlola naga ya go dikologa Laishe, ba re go banna ba gabobona: “Afa le a tseba gore ka ngwakong wo mongwe gona mo go na le modimo wa seswantšho wa kota wo o manegilwego ka silibera, le medimo ye mengwe ya diswantšho, le seaparo se sekgethwa? Bjale ge, le a tseba se le swanetšego go se dira.” 15Ka gona ba phamogela lapeng la Mika, ngwakong wo go wona go bego go dula lesogana lela la Molefi, mme ba le dumediša. 16Madira ale a makgolo a a selelago a Dane ona a be a eme kua kgorong a itlhametše ntwa. 17Dihlodi tšela di fetšago seatla tša leba ka ngwakong mme tša tšea modimo wola wa seswantšho wa kota wo o manegilwego ka silibera, le medimo ye mengwe ya diswantšho, le seaparo se sekgethwa, mola moprista a eme kua kgorong le banna bale ba makgolo a a selelago ba ba itlhamilego.
18Ge banna bale ba tsena ka ngwakong wa Mika mme ba tšea dilo tšela tša gagwe tše kgethwa, moprista a ba botšiša a re: “A le dirang?”
19Bona ba re: “Homola! Se hlwe o bolela! Sepela le rena o be moeletši le moprista wa rena. A ga o nyake go ba moprista wa kgoro ka moka ya Israele go ena le gore o be moprista wa lapa la monna o tee?” 20Seo se ile sa thabiša moprista, ka gona a tšea dilo tšela tše kgethwa a sepela nabo.
21Ba ile ba retologa ba sepela, bana le diruiwa le tšohle tša bona di etile pele. 22Ba be ba šetše ba le kgole le lapa leo ge Mika a bitša baagišani ba gagwe gore ba ye ntweng le yena. Ba ile ba swara banna bale ba Dane tseleng 23gomme ba ba hlabela lešata. Banna ba Dane ba retologa ba botšiša Mika ba re: “A molato ke eng? Ke ka lebaka lang o rapile lekoko le lekaaka le?”
24Mika a ba fetola a re: “A le rang ge le re: ‘Molato ke eng?’ Le tšere moprista wa ka le medimo ye ke e dirilego mme la sepela! A nna ke šaletšwe ke eng?”
25Banna ba Dane ba re: “Go kaone o ikhomolele; go sego bjalo gona o tla ferehla banna ba mme ba go bolaya gotee le ba lapa la gago.” 26Ge ba seno realo ba sepela. Mika a bona gore ba mo feta ka maatla, ka gona a retologa a ipoelela gae.
27-28Ka morago ga ge banna ba Dane ba tšere moprista le dilo tšela tše kgethwa tše Mika a di dirilego, ba ya ba hlasela Laishe, motse wola wa batho ba go se gonone selo ba go se be le borumolane, wo o bego o le molaleng wo go wona go bego go le Bethe-Rehobo. Ba bolaya badudi ba moo mme ba tšhuma motse woo. Gwa se ke gwa ba le yo a ba hlakodišago, ka gobane Laishe e be e le kgole le Sidone mme batho ba gona ba sa dirišane le batho ba bangwe. Banna ba Dane ba ile ba aga motse woo ka lefsa, mme ba dula go wona. 29Ba fetoša leina la wona la Laishe ba re ke Dane, ba o reela rakgolokhukhu wa bona, Dane, morwa wa Jakobo. 30Banna ba Dane ba hloma modimo wola wa seswantšho gore ba o khunamele, gomme Jonathane, morwa wa Gershome, setlogolo sa Moshe, ya ba moprista wa kgoro ya Dane, mme ditlogolo tša gagwe ya ba baprista ba bona go fihlela batho bao ba išwa bothopša. 31Modimo wola wa seswantšho wa Mika o ile wa no fela o le moo nako ka moka ya ge Tente ye Modimo a bego a khunamelwa go yona e sa le Shilo.


text:
51
Mar. 3:9-10
4:1
Ka tšatši le lengwe e rile ge Jesu a eme lebopong la letsha la Genesarete, lešaba la mo pitlaganya, le rata go kwa lentšu la Modimo. 2A bona maselawatle a mabedi a eme lebopong; barei ba dihlapi ba be ba a tlogetše moo ba hlatswa malokwa a bona. 3Jesu a tsena ka go le lengwe la ona, e le la Simone, gomme a mo kgopela gore a le šuthišetše lebopong go se nene. A dula ka gare ga lona a ruta lešaba leo.
4Ge a feditše go ba ruta, a re go Simone: “Šuthišetša leselawatle le garenyana kua go išago gomme le theošetše malokwa a lena le sware dihlapi.”
5
Simone a mo fetola a re: “Mong wa ka, re letše re katana bošego ka moka, fela ra se sware selo. Eupša ge o realo, ke tla no theošetša malokwa.” 6
Ba ile ba a theošetša gomme ba swara dihlapi tše dintšintši, malokwa a ba a nyaka go gagoga. 7Ba kgwathetša bagwera ba bona ba ka leselawatleng lela le lengwe gore ba tle ba ba thuše. Ba tla ba tlatša maselawatle ale ka mabedi a ba a nyaka go sobela. 8Ge Simone Petrose a bona se se diregilego a itahlela fase pele ga Jesu, a re: “Morena, tloga mo go nna, ka gobane ke nna monna wa modiradibe!”
9Gape yena le bohle ba ba bego ba na le yena ba be ba tlabilwe ke bontši bja dihlapi tše ba bego ba di swere. 10Le bagwera ba Simone, e lego Jakobose le Johanese, barwa ba Sebediose, ba be ba tlabegile. Jesu a re go Simone: “O se tšhoge, go tloga bjale o tla ba morei wa batho.”
11Ba bušetša maselawatle ale lebopong, ba tlogela tšohle, ba latela Jesu.
12Ka tšatši le lengwe Jesu o be a le motseng wo mongwe moo go bego go na le monna yo a bolawago ke bolwetši bja letlalo bja go mo tšhilafatša. Ya re ge a bona Jesu, a itahlela fase ka sefahlego, a mo kgopela a re: “Morena, etse ge o rata o ka mphodiša ka hlweka.”
13Jesu a otlolla letsogo a mo kgwatha a re: “Ke a rata; hlweka!” Gateetee a fola. 14
Jesu a mo laya a re: “O se ke wa botša motho, eupša eya go moprista a go bone, gomme o dire sehlabelo ka mo go laetšego Moshe, gore e be bohlatse go batho ka moka bja gore o hlwekile.”
15Setumo sa Jesu sa phatlalala le go feta, gomme mašabašaba a batho a tla a mmokanela go mo kwa, yena a fodiša ba ba lwalago gare ga bona. 16O be a tlwaetše go ngwegela mašokeng, a ye go rapela.
17Ka tšatši le lengwe Jesu o be a ruta batho. Bafarisei ba bangwe le boramangwalo ba ba bego ba etšwa metseng ka moka ya Galilea le Judea ešita le kua Jerusalema le bona ba be ba dutše fase moo. Maatla a Morena a be a le mo go Jesu gore a fodiše balwetši. 18Gwa tla banna ba bangwe ba kukile monna wa go repha ditho ka leako, ba leka go mo tsenya ka ntlong gore ba mmee pele ga Jesu. 19Fela ka lebaka la bontši bja batho ba palelwa ke go mo tsenya. Ka gona ba namela tlhakeng, ba phula lešoba gona, gomme ba mo theošetša ka gare ka leako, a ba mo pele ga Jesu gare ga batho ba ba bego ba le ka moo. 20Jesu ge a bona ka mo ba nago le tumelo ka gona, a re go monna yoo: “Motho wa batho, o swaretšwe dibe tša gago.”
21Boramangwalo le Bafarisei ba botšišana ba re: “Motho yo o itira mang ge a nyefola Modimo ka mokgwa wo? Ke mang yo a ka swarelago batho dibe ntle le Modimo?”
22Jesu, ge a lemoga tše ba di naganago, a re go bona: “Le reng le nagana ka mokgwa wo? 23Se bonolo ke sefe, go re: ‘O swaretšwe dibe tša gago,’ goba go re: ‘Emelela, o sepele’? 24Bjale ge, ke nyaka go le bontšha gore Morwamotho o na le maatla a go swarela batho dibe mo lefaseng.” Ya ba o re go morephaditho: “Ke a go botša ke re: Emelela, o rwale leako la gago, o ikele gae!”
25Monna yoo a emelela ka ntle le go dikadika bohle ba mmona, a tšea leako le a bego a robetše go lona, a ya gae a reta Modimo. 26Bohle ba tlabega, ba reta Modimo ba tšhogile e le ruri ba re: “Jo, tše re di bonego lehono di a tlaba!”
27Ka morago Jesu ge a tloga moo a bona molekgetho yo leina la gagwe e bego e le Lefi a dutše ngwakong wa lekgetho. A re go yena: “Ntatele!” 28Lefi a emelela, a tlogela tšohle, a mo latela.
29Ka morago a direla Jesu monyanya wo mogolo ka ga gagwe, gomme gare ga bao ba bego ba tlile dijong go be go na le balekgetho ba bantši le batho ba bangwe. 30
Bafarisei le boramangwalo ba bangwe bao le bona e bego e le Bafarisei ba ngongoregela barutiwa ba Jesu ba re: “Le reng le eja le balekgetho le bile le enwa le bona le badiradibe ba bangwe?”
31Jesu a ba fetola a re: “Ngaka ga e nyakwe ke batho ba ba iketlilego, e nyakwa ke ba ba lwalago. 32Nna ga se ka tlela go botša baloki gore ba sokologe, ke tletše go botša badiradibe.”
33Batho ba bangwe ba kile ba re go Jesu: “Barutiwa ba Johanese Mokolobetši ba ikona dijo gantši ba rapela, barutiwa ba Bafarisei le bona ba dira bjalo, eupša ba gago bona ba a ja, ba a nwa.”
34Jesu a ba fetola a re: “Kgane baeng ba ba tlilego monyanyeng wa lenyalo le ka kgona go ba gapeletša go ikona dijo monyadi a sa na le bona? 35Fela nako e tla tla yeo ka yona monyadi a tlago tlošwa go bona, ya ba gona ba ikonago.”
36Jesu a ba botša le ka seswantšho a re: “Ga go motho yo a segago segaswa seaparong se sefsa go se phara go sa kgale. Ge a ka dira bjalo o tla be a kgeitše seaparo seo se sefsa, gomme segaswa seo sa go tšwa seaparong se sefsa se ka rona sa kgale. 37Le gona ga go motho yo a tšhelago beine ye e sa tšogo hlotlwa ka makukeng a kgale, ka gobane e ka a paleša, beine ya tšhologa, le ona makuka a loba. 38Beine ye e sa tšogo hlotlwa yona e tšhelwa ka makukeng a mafsa. 39Le gona ga go motho yo a nyakago beine ye e sa tšogo hlotlwa a šetše a nwele ye e hlotlilwego kgale. O re: ‘Ye e hlotlilwego kgale e phala ye e sa tšogo hlotlwa.’ ”


text:
Papa Smuts e be e le mothei wa dihlapi. Efela, go be go se sa na dihlapi tše dintši bjalo ka pele gomme ka matšatši a mangwe o be a boa gae a se a sware selo. Gona fao Papa Smuts wa batho o tla kwa bohloko kudu.
Ke moo Mma Smuts a tla mo gokarago a re, “Re tla kgona.” Gomme Sannie le Frikkie ba tla mo tlatša, “Re hlwa re kgona, Papa.” Efela ba be ba phela ba kgona ka gobane …
… ga go motho yo a bego a bjala ditamati tše di hwibitšwana, dipepere tše ditalamorogo, dikherotse tša go huhurega le khabetšhe ya go huhurega go phala Papa Smuts, ka thušo ya Sannie le Frikkie.
Gape go be go se yo a ka fetolago, ditamati tše di hwibitšwana, dipepere tše ditalamorogo, dikherotse tša go huhurega le khabetšhe ya go huhurega go ba dijo tša bose go phala Mma Smuts, ka thušo ya Sannie le Frikkie!
Ka letšatši le lengwe la mahlatse, Papa Smuts o ile a swara dihlapi tše hlano. O rekišitše tše nne gomme a ya le e tee gae gore e be dijo tša go lalela.
Papa Smuts o rile ge a feta setolo sa polaseng sa Maria, a botšiša, “Hlapi ke bokae?”
“O tla ntshwarela, Maria,” a realo Papa Smuts, “efela ke ya rena ya go lalela.”
“Go ka ba bjang,” gwa botšiša Maria, “ge o ka iša selo se se fapanego gae, selo sa go swana le disosetše tše? Naa o tla be o se wa ba thakga?”
Papa Smuts o ile a nagana sebakanyana, sebakanyana fela ka gobane disosetše di be di kgahliša kudu! Ka fao, Maria le Papa Smuts ba fana gomme Papa Smuts a sepediša a lebile gae.
E bile lethabo le legolo kudu ge Papa Smuts a botša Mma Smuts, Sannie le Frikkie ka ga letšatši la gagwe la mahlatse. E be e ka re o tlišitše lehumo ka gae, efela, go bjalo.
Mma Smuts o ile a bea disosetše tša go nona tše dipinki ka poleiting ya gagwe ya botse, gomme a e lokela ka khapoteng. O be a tseba gabotse gore o tlile go dira eng ka tšona. O be a tlile go dira Chakalaka ye a sa kago a e dira, gomme ka motsotso wa mafelelo, a ripa disosetše a di lokela a huduga. Ka tsela yeo di be di e ba bose kudu.
Mma Smuts o ile a ripa le go ntšha dilai, a dira ditaese gape a tšhela sepaese ka thušo ya Sannie le Frikkie.
E rile ge Mma Smuts a lokela se le sela, Sannie le Frikkie ba thuša Papa Smuts go beakanya tafola ba kga le ngata ya matšoba a nageng a go sepelelana le yona.
Mafelelong, ya ba nako ya dijo tša go lalela. Dijo tše di bose bjang!
“Mmm!” a realo Sannie.
“Mmm, mmm!” a realo Frikkie.
Gape, “Hee batho … hee batho!” a realo Papa Smuts. “Ga ke tshephe gore go be go kgonega, efela Chakalaka ye, e bose go feta ye bose ye o kilego wa e apea. Disosetše tšela di hlotše phapano e kgolo!”
Mma Smuts ga se a bolela selo. Efela, ge Papa Smuts, Sannie le Frikkie ba be ba sa swaragana le sengwe ba ka be ba mo kwele ge a be a fegelwa gannyane.
Mma Smuts o ile a ya khapoteng ya morale ka pela. O ile a khupetša disosetše tša go nona tše di pinki gomme a ipotšiša gore a ka be a di lebetše bjang.
Efela o ile a gopola, “Disosetše re tla di ja ka nako ya dijo tša mesong. Re tla ipshina!”


text:
Thapelo ya Morena
Tatawešo wa magodimong!
Leina la gago a le kgethwe,
mmušo wa gago a o tle.
Thato ya gago a e dirwe mo lefaseng bjalo ka ge e dirwa legodimong.
O re fe lehono bogobe bja rena bjaka mehla,
O re swarele melato ya rena bjale ka ge le rena re Swarela ba ba re phošetšago.
O se re iše molekong, gomme o re phološe bobeng.
Gobane mmušo ke wa gago, le maatla le letago, ka go sa felego.
Amene.
Tata rena wa magodimong.
Leina la gago a le kgethwe.
Mmuso wa gago a o tle.
Thato ya gago a e dirwe mo lefaseng,
bjaloka ge e dirwa legodimong.
O re fe lehono bogobe bja rna bja tsatsi le lengwe le le lengwe.
O re swarele diphoso tsa rena
bjaloka ge le rena re swarela ba ba re foseditsego.
O se re ise molekong,
eupsa o re pholose bobeng.
Amen.
Tatawešo wa magodimong!
Leina la gago a le kgethwe;
mmušo wa gago a o tle;
thato ya gago a e dirwe mono
lefaseng bjalo ka ge e dirwa legodimong;
re fe lehono bogobe bja rena bja ka mehla;
re lebalele melato ya rena bjalo ka ge re lebalela ba ba nago le melato go rena;
o se re iše molekong;
gomme o re phološe bobeng;
gobane mmušo ke wa gago,
le maatla, le tumišo, ka go sa felego.
Amene.
Lukas 11.2-4
[1]
Tatawešo wa magodimong!
Leina la gago a le kgethwe; mmušo wa gago a o tle;
thato ya gago a e dirwe mono lefaseng
bjalo ka ge e dirwa legodimong;
O re fe lehono bogobe bja rena bja ka mehla.
Re lebalele melato ya rena,
gobane le rena re lebalela ba ba nago le melato go rena.
O se re iše molekong;
gomme o re phološe bobeng.
Mattheus 6.9-12
Mattheus 6
Tatawešo wa magodimong!
Leina la gago a le kgethwe;
mmušo wa gago a o tle;
thato ya gago a e dirwe mono lefaseng
bjalo ka ge e dirwa legodimong;
re fe lehono bogobe bja rena bja ka mehla;
re lebalele melato ya rena
bjalo ka ge re lebalela ba ba nago le melato go rena;
o se re iše molekong;
gomme o re phološe bobeng;
gobane mmušo ke wa gago, le maatla, le tumišo, ka go sa felego.
Amene.


text:
Furu e ka ba mogateledi wa monagano ge e sa lekane, ge e sa huetšege, go na le phadišano e fetišago ya dijo, dikarolwana tša furu di tshesane kudu goba makwakgwa, goba furu e na le letšwai la godimo. Ye nngwe ya tšona tše e tla ba le seabe se sempe mo go metšweng ga furu, ditlamorago ke gore dinonyana di tla ba le maatla a tlase a go thibela malwetši. Furu ye enago le mouta gape e na le dilo tša mpholo tšeo di ka gatelelago tšhireletšo ya dinonyana.
Se se bua gore ge dinonyana di se na phihlelelo ye e lekanego ya meetse, goba ge meetse a fiša kudu goba ya maemo a fase. Go ya ka Mokgatlho wa Diruiwa tša Maphego wa Aforika Borwa, gamola meetse e ka se hlole kgatelelo ya monagano fela eupša e ka omiša gape le bolwetši bja tselana ya go hema ya dinonyana, go fa botsenela bja diphedinyana tše nnyane tše di ka hlolago bolwetši. Meetse a a tšhilafetšego le ona a ka ba le mehutahuta ya diphedinyana tše nnyane tše di ka hlolago malwetši gammogo le pakteria yeo e ka fokodišago boitšhireletšo bja mmele malwetšing.
Mabone le ka ba mogateledi wa monagano ge dinonyana di se na nako e leswiswi ye e lokanego ya go ikhutša. Go ya ka Mokgatlo wa Maphelo wa Lefase, dinonyana di swanetše go fiwa nako ye e lekanetšego ya go itlwaetša go fetogela go ya botelele bjo bo itšego bja letšatši go somiša ka bokgoni ka dikgatong tša go fapafapana tša tšweletšo gammogo le nakong ya letšatši le letšatši go tloga ka leswiswi go ya leseding le leseding go ya go leswiswi. Mabone a swanetše go phatlaladiwa ka go lekana, ka go sa be le dipatso tše diso bogareng, go thibela go tlala mafelong a bonesetšwago ka kganya gabotse.
Maemo a boso le boleng bja moya gape e ka ye nngwe ya dihlohla. E ka ba bohlale go kgetha ditswadi tše di šomago bokaone ka fase ga maemo a boso bja go fiša, go swana le tše dingwe tša ditswala tša setlogo tša goba melala ye mapono, ge e le gore dinonyana di tla tšweletšwa ka ntle ga selete seo se tlogago se le borutho. Hlokomelo ya godimo ga fao e swanetše go tšewa go netefatša dinonyana di na le phihlelelo ye e lekanego ya moriti le meetse le tšhireletšo phišong go tšwa go ba le khuetšo e mpe ka go tšewa ga dijo.
Kgatelelo ya go tonya e na le khuetšo ye mpe ya maphelong a dinonyane, ka lebaka la gore e dira dinonyana di feletša di hloka maatla kudu go dula di fiša. Mokgwa wo bonolo wa go itemogela kgatelelo ya phišo goba go tonya, ke go lebelela ka maitshwaro a tšona: Dinonyana tše di tonyago le go hlakana mmogo le borutho. Gape di tla ja go feta ka mehla go tlatšeletša ka maatla a di a lahlegetšwego ka maiteko a go dira gore di kue go fiša.
Dinonyana tše di hlakago ka khatelelo ya monagano go tšwa phišong gantšhi e tla hemela godimo le go hema ka bothata. Di tla emiša mapheko a tšona le go tloga go dinonyana tše dingwe gore go dule go fodile gomme di ka ba tša lapa. Kgatelelo ya monagano ya phišo ye kgolo e ka lebiša go tšhologa gammogo le go idibala goba go wa.
Ge ditšweletšo tša diruiwa tša maphego, taolo ya maemo a boso e ka šomišwa go iša dithemperetšha godimo le tlase le maemo a bošidi. Hlokomelo ya godimo e swanetše go elwa hloko go thibela go ba godimo goba go ba ka fase ga moya. Taba ke go fa moya o lekanego le go dumelela go tsenya monola to sepela, eupša ka nako e tee le go efoga le moya.
Go tlošwa ga malao a monola go fokolago go tšwa go didirišwa tša malao, e tla feletša ka maemo a godimo a amonia le go eya pele go ba le kotsi ya godimo ya malwetši a go hema. Ge e le gore maemo ao a ka ntlong ya diruiwa tša maphego o omile kudu, gape go na le kgonagalo ye kgolo ya gore dinonyana di tla selekega ke lerole.
Tše di latelago ke maswao a gore dononyana di ka ba le kgatelelo ya monagano:
Dikgaruru le dintwa
Go ntšha mapheko goba go a lahla
Diphetogo tša khanyog ya dijo – dinonyana ge di ja go feta ka mehla goba ka fase
Go lapa goba dinonyana di hlakahlakana
Boima bja mmele bjo tlase
Go ya tlase ga tšweletšo ya mae go tše di beelago
Malwetši


text:
161Ngwageng wa masome a mararo le metšo ye e selelago wa pušo ya Kgoši Asa wa Juda, Kgoši Basha wa Israele a šwahlela Juda, gomme a thoma go tiiša motse wa Rama gore a tle a thibele batho gore ba se ke ba ya goba ba tšwa nageng ya Juda. 2Ka gona Asa a tšea silibera le gauta polokelong ya Tempele le ya mošate gomme a di romela Damaskose go Kgoši Benhadade wa Siria, a re: 3“A re tsošološe kwano yela ya botatagorena. Silibera le gauta šedio. Bjale lesa go kwana le Kgoši Basha wa Israele, gore a tle a gapeletšege go tloša madira a gagwe mo nageng ya ka.”
4Benhadade a dumela se Asa a se kgopelago, gomme a romela balaodi ba madira a gagwe le madira a bona gore ba yo hlasela metse ya Israele. Ba thopa Iyone, le Dane, le Abele-Bethe-Maaka le metse ka moka ya Naftali yeo go bego go bolokelwa dithoto go yona. 5Ge Kgoši Basha a ekwa taba yeo a lesa go ageletša Rama, a tlogela modiro woo wa gagwe. 6Ke moo Kgoši Asa a kgobokantšego banna nageng ya Juda ka moka mme a ba laela gore ba thothe matlapa le dikota tše Basha a bego a ageletša Rama ka tšona, gomme ba di šomiša go ageletša motse wa Geba le wa Mitsepa.
7Mehleng yeo moprofeta Hanani a ya go Kgoši Asa a re go yena: “Ka gobane o ile wa bota kgoši ya Siria bakeng sa go tshepha Morena Modimo wa gago, madira a kgoši yeo a go phonyokgile. 8Ga ke re Baetopia le Balibia ba be ba na le madira a mantši le dikoloi tše ntšintši tša ntwa le banamedi ba dipere ba bantšintši? Fela ka gobane o ile wa bota Morena, yena o ile a ba gafela diatleng tša gago. 9Morena o phela a lebeledišitše lefase ka moka go maatlafatša bao ba mo tshephilego ka dipelo tša bona ka moka. Wena o dirile tša botlatla, gomme go tloga bjale o tla phela o elwa.” 10Seo sa galefiša Asa gomme a tsenya moprofeta yoo kgolegong. Yona mehleng yeo Asa a thoma go gatelela ba bangwe ba setšhaba.
11Ditaba ka moka tša Asa, go tloga mathomong a pušo ya gagwe go iša mafelelong, di ngwadilwe mo go Ditaba tša magoši a Juda le a Israele. 12Ngwageng wa masome a mararo le metšo ye senyane wa ge e le kgoši, o ile a swarwa ke bolwetši bjo bošoro bja maoto; eupša le ka yona nako yeo a se ke a nyaka thušo go Morena, a e nyaka go dingaka. 13Ka ngwaga wa masome a mane le motšo o tee wa pušo ya gagwe a hwa, gomme a ithobalela le botatagwe. 14A bolokwa ka lebitleng la letlapa le a bego a ipetletše lona motseng wa Dafida. Ba mmea leakong le le bego le tšhetšwe dinoko le ditlolo tša mehutahuta tša go nkga bose. Ba gotša mollo wo mogologolo go mo hlompha.


text:
Leopard Orchid
Otšhiti ya Nkwe
Leina
Otšhiti ya Nkwe
Leina la selatini
Ansellia africana
Tlhalošo
Otšhiti ya Nkwe ke ya otšhiti ya go mela godimo ga dibjalo tše dingwe ka medu ye ithekgilego kutung lekaleng la mohlare, gantšhi ka botlalo bja go hlaba ga letšatši. Matšoba a serolane a monkgo o botse, ka nako tše dingwe a bonagala ka botsothwa, gomme a tšwelela ka Phato go ya go Lewedi.
Mafelo a bodulo
Otšhiti ya Nkwe e hwetšwa mafelong a go fiša, meeding ya noka ya go oma ya Aforika Borwa ka profenseng ya Limpopo, Mpumalanga Nagafase le KwaZulu Natal. Ka Aforika e hwetšwa ka dileteng tša Lebowa la Namibia, Botswana le Swaziland.
Dintlha tša naga
Dirurubele tša pekwa di ja matšoba a monkgo wa erekisi bošego le medu e itlwaeditše kudu go netefatša gore e tla phela bjalo ka le melang godimo ga dibjalo tše dingwe.
Otšhiti ya Nkwe e šomišwa bjalo ka setlama sa lerato le tšhitampholo ya ditoro tše mpe gomme metse magaeng ya go thibela legadima. E nyakwa kudu bjalo ka mohlala wa dibjalo ka dirapaneng.


text:
Lehu o sehlogo.
Malapa o thubile wa šia mahlomolapelo.
Masea wa a dira ditšhiwanyana.
Banna ya ba balahlegi.
Ntumeleleng ke dule fase ke le galele tšona.
Nkadimeng ditsebe ke boleleng sa pelong.
Leseke la nhlabošetsa mantšu.
Nabang maoto e be ga molepo.
Mmaditsebjana o ile badimong.
E ile ngwetši ya ba binanare.
Ke bolela ka mosadisadi gare ga basadi.
E rile ge e lla tšhipi ya ba gona ge masetlapelo a thomile.
Ka re ge ke dula fase, ka thoma go bala ditulo ka ntlong.
Ka bona se sengwe se hloka modudi.
Ge e le dijo tša mothapana tša hloka letswai.
Setu yaba se segolo ngwakong wa bomma.
Theeletšang, lesego la gagwe o lekwa a sale kua mošola.
Thabo la gagwe o le bona go bohle bao ba mo tsebago.
Gobane go yena lerato le be le tuka sa marega.
Wa fihla wena lehu gomme wa senya.
Ya re ge e sepela ngwetši ya Banareng,
Ya sepela le botho bja yona.
Lapeng yaba marega dihla ka moka.
Ra tlhologela baeng boka makgolwa.
Lapa lešo la fetoga lapa le lebe.
Lesego ra gomela go le kwa mohlamonene.
Ke nnete gore šako la hloka thobela ke mojano.
Ge e le bomma thipa ka bogaleng ba e tshwere.
Wena lehu o sehlogo.
Ge nkabe o bona bohloko bjo o re šiilego le bjona.
Mathata ao o re tlholetšego ona.
Maima ao re setšego go wona.
Nneteng re phela ka la Modimo nthuše.
Lapeng lešo ga go dudišege.
Re bea šago le tee fela fase.
Bošego ra tswalela leihlo le tee.
Lehu o sehlogo.
Ba rile nkabe ke namane ya morago.
Nnete e le gore ba tsebile ditlamorago tša bophelo.
Ya ka pelo le lohono e sa imelwa.


text:
31Hee, lena Bagalatia ba ditlaela! Le loilwe ke mang, lena ba le hlalošeditšwego gabotse tša Jesu Kriste, go no swana le ge nke o bapotšwe sefapanong le mo lebeletše?
2Taba e tee ye ke nyakago go le botšiša yona še: Na e ka ba Moya wo Mokgethwa le o amogetše ka go phetha tše di laelwago ke melao ya Moshe, goba ka go kwa Ebangedi mme la e dumela? 3Na ruri le ka napa la dio tlaela ka mokgwa wo? Etse le thomile ka go hlohleletšwa ke Moya, gomme bjale le reng le nyaka go feleletša ka tša nama? 4Kgane tše dintši tše di le hlagetšego di le hlageletše lefeela? Ruri, ga go bjalo! 5Na e ka ba ge Modimo a le fa Moya wo Mokgethwa a bile a dira mehlolo mo go lena ke ka lebaka la ge le phetha tše di laelwago ke melao ya Moshe, goba ke ka lebaka la ge le ekwa Ebangedi mme le e dumela?
6
Bar. 4:3
Le go Abrahama go bile bjalo. Bjalo ka ge Mangwalo a Makgethwa a bolela, “o ile a dumela go Modimo, gomme ka lebaka la tumelo ya gagwe Modimo a mmona e le moloki.” 7
Ka gona, tsebang ge, gore ba ba nago le tumelo ke bona ditlogolo tša Abrahama. 8
Mangwalo a Makgethwa a boletše e sa le pele gore Modimo o tla lokafatša baditšhaba ka tumelo. Ke ka moo ona Mangwalo a Makgethwa a boditšego Abrahama Ebangedi e sa le pele, a re: “Ditšhaba tšohle di tla šegofatšwa ka wena.” 9Ka gona, ba ba dumelago ke bona ba ba šegofatšwago gotee le Abrahama yo a dumetšego.
10
Bohle ba ba ikantšego go phetha melao ya Moshe ba phela ba rogakilwe. Gobane Mangwalo a Makgethwa a re: “Go rogakwe mang le mang yo a sa phegelelego go phetha tšohle tše di ngwadilwego ka pukung ya melao ya Moshe.” 11
Bjale ge, go bonala gabotse gore ga go motho yo a ka lokafatšwago ke Modimo ka melao ya Moshe, gobane Mangwalo a Makgethwa a re: “Yo a lokafaditšwego ke Modimo ka tumelo o tla phela.” 12
Melao ya Moshe ga e šome ka tumelo, gobane Mangwalo a Makgethwa a re: “Yo a phethago tše di laelwago ke melao ya Moshe o tla phela ka tšona.”
13
Kriste o re lokolotše thogakong ya go tla le melao yeo ka go ba morogakwa yena mong bakeng sa rena; gobane Mangwalo a Makgethwa a re: “Go rogakwe mang le mang yo a fegilwego koteng.” 14Seo Kriste Jesu o se diretše gore tšhegofatšo ye Modimo a e filego Abrahama e tle e fiwe le baditšhaba ka yena, gore ka tumelo re tle re amogele Moya wo Mokgethwa wo re o holofeditšwego.
15Banabešo, ke nyaka go le swantšhetša ka se se tlwaelegilego, gore ge lengwalo la bohwa le tiišeditšwe go ka se be le yo a le hlanamišago goba a le tlaleletšago. 16Modimo o holofeditše Abrahama le setlogolo sa gagwe. Mangwalo a Makgethwa ga a re “le ditlogolo” mo nkego ke tše dintši, etšwe e le se setee fela, mme go thwe “le setlogolo sa gago”, e lego Kriste. 17
Ke ra gore Modimo o dirile kgwerano le Abrahama, mme a holofetša e sa le pele gore o tla e phetha. Melao ya Moshe ye e ilego ya bewa ka morago ga mengwaga ye makgolo a mane le masome a mararo e ka se kgone go hlanamiša kgwerano yeo ya phumola kholofetšo ya Modimo. 18
Gobane ge bohwa bo ka be bo etla ka melao ya Moshe, gona bo ka be bo sa tle ka kholofetšo. Eupša e be e le ka lebaka la kholofetšo ge Modimo, ka kgaugelo ya gagwe, a efa Abrahama bohwa bjoo.
19Bjale melao ya Moshe ke ya go dirang? Ke ya go tlaleletša kgwerano go bontšha se e lego phošo, e beetšwe go ba gona go fihlela ge go etla setlogolo sa Abrahama, yo e lego yena yo a holofeditšwego. E tlišitšwe ke barongwa ba na le mmaditsela. 20Eupša taba e ama motho o tee fela, mmaditsela ga a nyakege, gomme Modimo yena o tee.
21Kgane seo se ra gore melao ya Moshe e ganana le dikholofetšo tša Modimo? Aowa, le gatee! Gobane ge batho ba ka be ba filwe molao wa go phediša, gona ba ka be ba lokafatšwa ka go o phetha. 22Eupša Mangwalo a Makgethwa a re lefase lohle le golegilwe ke sebe, gore badumedi ba fiwe tše ba di holofeditšwego ka go dumela go Jesu Kriste.
23Mola nako ya go dumela e sešo ya tla, melao ya Moshe e be e re tswaleletše re le dibofša, gwa ba gwa tla nako ya go utollwa ga tša tumelo. 24Ka gona, melao yeo ya ba mohlokomedi wa rena go fihlela ge Kriste a etla, gore re tle re lokafatšwe ka tumelo. 25Bjale ka gore tumelo e tlile, melao yeo ga e sa le mohlokomedi wa rena.
26Ke ka go dumela go Kriste Jesu ge bohle le le bana ba Modimo. 27Le kolobeditšwe la ba ba tee le Kriste, gomme bjale le phele bjalo ka yena. 28Ka gona Bajuda le baditšhaba ga ba fapane, makgoba le balokologi ga ba fapane, banna le basadi ga ba fapane; bohle le selo se tee ka go ba ba tee le Kriste Jesu. 29
Gomme ge le le ba Kriste ke gona ge le le ditlogolo tša Abrahama, gomme le tla fiwa tše Modimo a le holofeditšego tšona le le bajalefa ba gagwe.


text:
Coelacanth
Leina La Lapa
Coelacanth
Leina Le Lengwe La Yona
Maoto a kgale a mane
Leina La Tša Thutamahlale
Latimeriidae
Bogolo
Go fihla dimetara tše 1,7
Boitšhupo
E na le mmele wo mokoto, ka dikgapetla tša ka mehla tša go tšwelela tša go ba marapo. Dikgapetla tša go swana le meno a go tšwelela ntle. Maphego a hlapi a ma bedi a magolo a botlase le a ka maragong a lebelelega go swana. Lephego la hlapi le nkgokolo le ka morago ke le le golo. Ka dipatšo tša botala bja legodimo bja go fifala bja mmala wa go dirwa ka tšhipi.
Tshedimošo Ya Kakaretšo
Lapa la Latimeriidae le bopša ka 1 ya mohuta le 2 diphedi. Go gopolwa gore e ya nyelela, eupša e ile ya hwetšagala gape ka 1938. Mehlala ya mathomo e hweditšwe go tšwa ka lebopong la Lonton Bohlabela, go tšwa nokeng ya Chalumna.
E hwetšwa ka meetse a botebong (100-400 ya dimetara) ka maweng le meletaneng ya maswika. Maphego a hlapi a ka sefubeng le a ka maragong a šomišwa ka go ‘sepela’ ge di rutha. Ke Batsumi ba bošego. Diphoofolo tša go tswala ka go beela mae ka gare mmeleng wa e kgolo.
Phepo
Hlapi ya botebong bja lewatle ya mokekema, diskate, dimammogwe. Ke mofepi wa go tšea sebaka. Kelo ya go šila djo maleng ka ya go nanya kudu, ka fao ga e je dijo tše ntšhi.
Phatlalatšo
Mafelong a go tsebjwa ke ka Sodwana, Comoros le Indonesia.


text:
What’s different for pregnant and postnatal women in the time of COVID-19?
Dika tša COVID-19 di a swana go baimana le batho ka moka. Batho ka moka ba swanetše go itšhireletša gore ba se fetelwe le go fetetsa ba bangwe. O ka itšhireletša ka go:
- Apara maseke ge o le bathong. Dira bonnete bja gore maseke wag ago o khupetsa nko le molomo le go lekana gabotse.
- Hlapa matsogo gantši ka sesepe metsotswana ye 20 (goba šomiša sanithaisa ya go ba le alekhoholo)
- Leka go dira sekgoba sa dimetara tše 2 go ba bangwe, efoga mafelo ao go tletšigo.
- Efoga go tshwara sefahlego sa gago.
- Hlwekišo ya tša tshepetšo ya mmele. Se se ra gore ge o gohlolela goba o thimulela godimo ga seja bana goba godimo ga thišu, o swanetše go lahlela ka seolelengmatlakala morago o hlape matsogo metsotswana ye 20.
- Bula lefasetere ge go kgonega o hlwekiše bogodimo bja dilo tša ka ntlong ka malepola a manyane a 4 a politšhi ka meetseng a letara ye 1. O beye politšhe kgole le bana.


text:
Serval
Leina
Phaha [Leptailurus serval]
Ponalo
Phoofolo ye ke e sese gomme e kala botelele ba go lekana le dimillimeter tše 500 magetleng. Ka morago, ka thoko le ka moseleng go fihlegile ka boya bja mmala wa gauta ye sootho le methalo ye mentsu ka morago. Go na le gape marothontho ye meso ka thoko le ka moseleng. Phaha e na le maoto a matelele kudu go fetiša mmele wa yona, ka ge mmele wa yona o kala fela botetele bja maoto a mararo, mola ka botelele e ema noko ya masomepedi ka magetleng.
Phaha e na le hlogo e nnyane e fela hlogo ya gona ke e telele le ditsebe tša go thalwa ka boso, gape e be e ba le methalo ye mešweu mafelelong. Go lemogilwe gore Phaha e somiša methalo ye ka tsebeng go boledišana le diphoofolo tše dingwe. Phaha ye ntsho e ka hwetšagala mafelong a go thapa le kua sethokgweng se se kikitlanego.
Dijo
E phela ka go ja diphoofolo tše nnyane bjalo la magotlo, dinyonyane, dikhukhwane,digwegwe, digagabi tše nnyane gomme ka nako ye ngwe di na le ja dihlapi.
Pelego
Bana ba gona ba tla ka sehlopha sa palo ye tharo goba nne ba belegwa ka gare ga bjang bjo bogolo goba ka tlase. Nako ya go gola ya tšona e tšea matšatši a 68-72. Gantšhi pelego e direga mafelelong a selemo. Ba belega ka gae, efela, go ba thea, ba tloša bana ba ba iša lefelong le lengwe go ba fihla. Se se se dira gore bana sa bonwa ge ba gola.
Bjalo ka Lepogo, mme o godiša bana a le noši gomme o swanetše go ba tlogela ka nako ye engwe go ya go tsoma. Ge bana ba godile ba kgona go tsoma, gomme e be mme a raka tše tona ka lapeng pele. Tše tshadi di šala le mme go fihla di kgona thobalano. Mme o raka tše tshadi ge di di kgona go hloma mafelo a tšona.
Mokgwa
Ke phoofolo ye bodutu ka ntle ga nako ya pelego ge e tshadi e felešetša e nnyane. Diphaha di thala mohlala metseng ya tšona ya dikhilometere tše 30 tša sekwere. Metse ya tšona ga e a thibega e fela di kgona go ila kgokagano. Maswao a hlahla ka moroto le disenyo. Tše tona di kgetha mefelo a magolo go fetiša tše tshadi. Ke phoofolo ye bofefo e bile e na le dihlong, ka nako ye engwe di na le go rata kgaragano e fela ka nako ye ngwe di a tsoma.
Mo mafelong a mangwe mo Afrika Borwa fao go sego motho yoo a di tshwenyago di kgona go tšutla letšatši ka moka. Di kgona go kwa gabotse kudu e bile di kgona go kwa diphoofolo tšeo di nyakago go di ja ge di sepela tlase ga mmu. Ge e ka kwa dibata, e tla atamela gannyane e be e kitima go di hlasela. Pele di ka ja di rata go raloka ka dijo tša tšona. Phofolo ye e na le mehuta ya go fapana ya mantšu bjalo ka; go bopa, go goba, go tshwa, go bobola le sello sa ka godimo go bitša Diphaha tše dingwe. Ge di e šireletša di koba ka morago e be di goba ka godimo.
Lefelo
Di rata mafelo a go thapa nyana, mafelo a go ba le bjang bjo bogolo. Se se dira gore diphatlatšo ye e arogilego.
Di hwetšagala kae
Mo Afrika Borwa tše ntshi di hwetšagala mafelong a go swana le Northern Province, Mpumalanga, KwaZulu-Natal Drakensberg le kua Lesotho. Mo Afrika Borwa di hlopšha bjalo ka sewelo gare ga puku ya data.
Dibata
Manaba a tlhago ke Phiri, Mpša ya naga le Nkwe.
Vital Statistics
Boima bja tše tshadi: Dikhilometere tše 8,6 - 11,8
Boima bja tše tona: Dikhilometere tše 8,6 - 13,5
Bogolo bja tše tshadi: 110 cm
Bogolo bja tše tona: 110 cm
Nako ya go gola: Dikgwedi tše pedi
Palo ya bana: diedinyane tša katse tše 1 -3
Order: Carnivora
Lapa: Felidae
Lapa: 1 - 4 ba belegwa ka nako ya Septemere - Aporele Morago ga nako ya go golo ya dikgwedi tše pedi.
Tlhalošo ya mehlala ya maoto
Phaha e na le mahlahla ye mesese go fetiša Caracal, e bile maswao a ka pele ga a bonagale. Go na le go bonagala maswao ga nnyane ya manala.


text:
MaTsonga a tlogilego mo lebopong ka ngwagakgolo wa 19 ba tlišitše methopo ye mefsa ya dijo mo Thransefala, go akaretšwa le cassava (manioc), mehuta ye e itšego ya matokomane, matapola le mabelethoro. Seo se bego se le bohlokwa kudu e be e le dibjalo tša lehea le fowls tše tlilego le batho ba bokoloniale mo mafelo a maswa a bona.
Bontši bja mešomo ya temo e be e phethagatšwa ke basadi, ka ntle le phedišo ya naga yeo e bego e le modiro wa banna. Banna, gape ba be ba lema tobacco (fole). Puno ya dibjalo, ka tlwaelo e be e le tirišano, e dirwa ka go šielana. Mong o tla šoma bjalo ka monggae, e be a fa dino ka moka tša bjala le dijo gore e kgone go ba moletlo, le dikamano tša leago selo se bohlokwa sa Lesolo la tiragalo.
MaTsonga a be a diriša temo ya go fokotšwa le phišo. Mafelo a sethokgwa sa tlhago a be a remiwa le go fišwa, gomme dibjalo tše di golago mo nageng ye bulegilego go fihla ge monontšha o dutše gabotse le dipoelo di fokotšegile. Seripa se sengwe sa naga aga se be se tlošitšwe. Foromo ye ya temo ya e hlotše go huduga ga batho ka ge ba be ba swanetše go šutha ka go nanya ba nyaka mašemo a mafša. Bjalo ka ge palo e oketšega, gantši e be hlola phadišano ya naga le, ka dinako tše dingwe, le dithulano.
Bogolo bja ngwagakgolo wa 19 go tsoma ka tlou e be e le modiro wo bohlokwa mo lebopong la lewatle le ka bokagare. Go fihla ka 1860, ditone tša aebori di rometšwe go Lourenco Marques goba go Durban ka ngwaga le nwgaga. Batsomi ba rekišitše gape palo e kgolo ya matlalo a dikatse le maboya, kudukudu go šomišetša diyunifomo tša sešole sa Gaza le SeZulu. Bjalo ka ge mehlape ya ditlou e timelela le mašole a sepela, batsomi ba ile ba bolaya palo ya godimo ya buck e be ba rekiša matlola a tšona le manaka go batho ba kgwebo.
Nama ya kolobe e be e le karolo ya ye bohlokwa ya dijo tša legae, gomme go rea dihlapi e be e le modiro wo bohlokwa wa setšhaba. Pula ya sehla e be e dira gore mepete e omilego e be bjalo ka ka roaring torrents yeo e thunyago dipanka, le go tsentšha matangwana kgauswi le depressions. Ge letšatši le omišwa dinoka, ditšhaba di tlile le diemere ba tloša ikgapetše gauta meetse a ka godimo ka go nyaka dihlapi.
Mafelelong a ngwagakgolo wa 19 batho ba tlhago ba ile ba thoma go tsenya naga ka 1926 e ile ya ba Kruger National Park. Ditšhaba tše ntši di tlošitšwe mo phakeng gomme bao ba bego ba dula kgauswi ba ile ba iletšwa go tsoma diphoofolo le dihlapi ka gare ga mellwane ya yona. Go tsoma le go rea dihlapi go sale bohlokwa go batho bontši bja batho ba, eupša o ke mahodu, sebakeng sa batsomi ba go ikgantšha, bao ba nyakago diphoofolo.
Go feta ngwagakgolo, banna ba Matsonga ba hweditše mešomo mo meepong ya Afrika Borwa le mafelo a go tšweletša. Ka kakaretšo ba swanetše go dula mo dihostele gomme ba fetiše diura tse ditelele ka dipeseng le ditimela. Bodiidi le menyetla ya metse ya magaeng di hlotše seripagare sa Matsonga mo nageng go ba ye ruri go ditoropong. Mafelong a mantši, ekonomi e theilwe godimo ga tšhelete ye romelwago gae go tšwa go bašomi ba bafaladi ba ka mo ditoropong. Basadi ba tšwela pele go šoma mo dipolaseng.
Bothata bjo bogolo ke gore go na le batho ba bantši ba ka mo nageng. Ye ke seripa sa bohwa bja melao ya kgethologanyo le seripa sa dipoeleo tša go se rate go lahla leago, le dikamano tša boitsebišo tše di amanago le naga. Pula e a tshephagala kudu go motheoša wa Bohlabela bja meetse, eupša mo mafelong a mantši meetse a pula a hlokega.
Kgwebo ya temo e dirwa mo mafelong a nošetšo, eupša tšhomišompe ya naga e swerwe ke tshepedišo ya kgale ya allotment le fokolago ya dinamelwa. Go batho ba bantši dikgomo di sa le mothopo wa seriti bakeng sa boleng bja ekonomi; gomme ga se mothopo wa letseno go feta le go reka basidi le papatšo.
Translated by Lebogang Sewela


text:
Personality ProfileActions
- ${title}
Personality Profile
Ronny Lesudi
More on Ronny Lesudi
Nna Ronny Mosima Lesudi ke belegwe ka 1981-10-27 bookelong bja St Joseph (Romeng) Ke morwa wa Peggy le Mohu Titus Lesudi , ke goletše Moletši Ga Ramakgaphola moo ke thomilego dithuto tša primary ka Moremi gomme ka fetela sekolong sa godimo ka Mmamarama moo ke phethilego Marematlou waka.
Ke amane le kgašo ya selegae ya Moletši (Moletši fm) tekano ya go feta mengwaga ye lesome. ke bile motšweletši le mogaši wa mananeo a ditaba, bahu le a bodumedi (News Reporter/current affairs,death notice and gospel shows).
Ke ile ka fiwa maemo a bolaodi bja diprojeke, dikwalakwatšo le botšweletši bja ditshwantšhetšo tša go ikgetha ka kgašong ya setšhaba (Moletši Community Radio Station). Ke humane tlhahlo ya tša kgašo mafelong a latelago: ABC Ulwazi,IAJ,WITS Radio Academy le University ya Limpopo le tše dingwe.
Ke humane tlhahlo gape ya tša go thekga bahlokofatšwa ba ditiragalo tša dikgaruru tša bosenyi.
Ke mohlohleletši wa polelo. Ke šetse ke eme ka lefoko ditiragalo tše ntši tša leago, dipoledišano magareng ga banna ba dikgoro tša mmušo le tša poraebete, ye nngwe ya ditiragalo tše bjalo ke letšatši la banna la boditšhabatšhaba la selete sa Capricorn ka 2018.
Ke šomile Moletši Community Media go fihlela g eke e ba karolo ya Lekgotlakgašo la Afrika Borwa go Thobela fm ka April 2019.Ke mogaši wa lenaneo la A re tumisheng Morena.
Ke ithutile mmolelwana wa go dira gore ke phele gabotse“Leadership is not about wealth and fame”
ADVERTISEMENT
On Air Personalities
Search by typing presenter name
-
Bradwin Monyamane
-
Herbet Sello
-
Cutjolicious
-
Hunadi the host
-
Clifford choshi
-
JJ Menu
-
Matome Lady M Sekuba
-
Nkgadimeng Kekana
-
Roseta Sebapu
-
Conny Matjipa
-
Vicky Moletja
-
Timmy Thomas
-
Andrew Botopela
-
Poelano Setwaba
-
Kwetepe John Matlakala
-
Mokgadi Khadjo Matlebjane
-
Happiness Maake
-
Max Mojapelo
-
Moloko Mashamaite
-
Ronny Lesudi
-
Mogau Maredi
-
Lenny T
-
Matlou Cate Moroane
-
Kgopotso Mashego
-
Laelo Mahlo